6.— Andima Sabin Ibinagabeitia Idoiaga\nL. Mitxelena'k dio: «Ibinagabeitia idazleak ez luke oroitzapenik bear, gure oroimena ain urria ez balitz eta munduak azken-aldi onetan daraman lasterrak atzoko oiñatzak ain errazki urratuko ez balitu. Andima eta Zaitegi elkarren kide izan dira, euskaltzaletasunean ez ezik (bion izenak maiz agertu dira elkarren ondoan, euskal-idazlanen beheko aldean, gerra ondoreko urte illunetan), baita eskola bateko mutil izan direlako eta ain maitatzen ikasi zuten antziñako klasikoen kutsu bizia euskal-letretan txertatu naiean ibilli direlako. Naiz bata prosaz ari eta bestea, maiz aski beintzat, itz-neurtuetan; naiz batak Grezia-aldera izan joera eta besteak, batez ere, Erroma'ra, berdintsu da. Andima'k, aspaldi ez duela, bere biziko lana eman zuen argitara: Virgilio osoa euskeraz» (Egan, 1967, 108 orr.).\nEmen ere, bakoitzari berea ezarririk, iraitzean esan dezagun, gizaseme prestuak ere, naiz-ta meatz, loak artu oi ditula; ots: Andima'k etzuen Bergili osoa euskeraz eman, Unai-kantak (Bukolikak) eta Alor-kantak (Georgikak) baizik; Enearena (Eneida) neronek euskeraldua duzu.\nBIZITZ-ZEAZTASUNAK.— Elantxobe'ko seme dugu Andima. Itxas-ertzean kaio-kabi bezelaxe zintzilik daukazun arrantzale errixka onek ainbat gizaseme argi ta guren eman dizkigu azken urteotan, itxastariak ez-eze euskal literaturan ere bai: Errenteria'tar Gorgoni, Galo Ibinagabeitia —gure Andima'ren aita—, Arriandiaga, «Ogoñope» (Ruiz de Azua), ta abar. Galo, Kepa Enbeita ta orduko beste euskaltzale askorekin erriz erri ibilli zitzaigun izlari.\nElantxobe'n, ba, jaio zan Andima 1906-1-26'an, eta urrengo egunean bateatu zuen Juan Gorgonio Kalle bertako txaunburuak. Gurasoak: aita, Galo Ibinagabeitia Beobide, elantxobetarra, ta ama, Eufemia Idoiaga Aldamiz-Etxebarria, Ibarrangelu'koa. Aitaren aldeko aitita, Martin Bizente, Ibarrangelu'koa semez, eta Petra amama, Elantxobe'ko alabea; amaren aldekoak: Eustakio, Akorda'koa, ta Tomasa, Ereño'koa.\nAitaren arikoa zetorren Andima, bizkor, zur, argi ta erri maitale. Elantxobe'n bertan osotu zituen len-ikasketak. Batxillera Tudela (Muskaria)'n ikasi zuen, Aita jesuiten ikastetxean, ondoren, Jesus'en Lagundikoa izan nairik, Latin eta Edestia Loiola'n egin zituen; Filosofia, Metafisika, Matematikak eta Izadi-jakintza, Oña'n, eta Teolojia, Eliz-Eskubidezkoa ta gaiñerakoak, Marneffe'n, Erkalak beartuta ara joan bearra izanik. Ondoren, maixu bezela, Kolonbia'ko Barranquilla'n irakatsi zuen urte batzuetan. Eliz-karrera bukatua zuen arren, etzan meza ematera iritxi, barru-kezkaz estu xamar bai zebillen.\nGeroztik laster Galdakano'ko «Explosivos» fabrikako ofizinetan daukagu, langille ta baikor; Chalbaud'etarrak begiko zuten. 1936'ko guda aurretik Lisboa'ra joana zan, galdakar fabrika onek ordezko edo sukursal bi, an iriki zitulako; Andima zan bi etxeotako buru ta eragille. Gerra ostean fabrikakoak Madrid'era dei egin zioten; baiña bere ogibideak ordun artu zuen bidea etzitzaion eder, eta, Bilbo'raturik, beste egiteko batzuetan buru-belarri sartua bizi izan zan iru-lau urtean.\nEgun illun aietan ere Aberri alde jokatu zuen zintxo. Baiña burkide ta jazartzailleen eraso bizia zala-ta, Paris'era jo zuen igeska bezela, an Jon Mirande ta beste euskaltzale batzuekin euskal arloan lan egiñik. Paris'en asten da, ain zuzen, Andima'ren benetako lana, euskal lana, biotzez maite zuen lana. Egia esan, aurretik ere ba-zituen euskerazko idaz-lanak, bizi-izti edo biolojiari buruzkoak berariz, baiña ementxe lotu ta atxiki zan osotoro euskal-zerari, ementxe idatzi zituen ainbat artikulu ta iritxi-emate goragarri (Zeruko Argia, 1967, abenduak 31). Zortzi-bederatzi urte igaro zituen bertan.\n1954'an Paris utzi ta Guatemala'rako bidea artu zigun, Zaitegi'k bait zion dei egin «Euzko-Gogoa»-n lan egiteko. Itxas-ontzian zijoala itzuli zitun leendik ere asko ausnartuta zeuzkan Unai-kantak. Guatemala'n «Euzko Gogoa» indartzen dendatu zitzaigun, Zaitegi aldizkari buru ta bera, Andima, lankideen nagusia ziralarik. Biok burutu zuten lan eredugarria. Orixe ere andik egurastu zitzaigun aldikada artan, bere lan eder-eder bi, Quito'n arrebarekin eta On eta Eder, beste askoren artean, langille bikain aien aldizkarian argitara emanez.\nAndik urte bete ta erdira, 1956'ko urrillean, Zaitegi Euskalerrira itzuli zan. Andima, ordea, an geratu zan: Karakas'n zeuzkan illobak eta aiek maitekiro artu zuten, eta antxe bereen artean eman zituen arrezkeroko urteak, amaikaraiño guztiz. Ofiziña batean lan egiñez bizi izan zan, eraso xamar bizi ere. Aberri-miñak sakonki joa, bai ordea. Osasunez etzebillen ondo, biotzak ez baitzion erantzuten, orduko lur-ikara gogor baten ondoren baitik bat. Gaitz ortatik il zan 1967-11-2'an, 61 urte zituela.\nIlleta gogoangarriak egin zitzaizkion ondoren, Karakas'en eta abar. Illen egunean il zan, azillaren 2'an, goizeko lauretan, lau bat orduko miñak jota gero, eta arratsaldean izan ziran aren omenezko elizkizunak. Gero, emen Euskalerrian, berak azken-nai bezela utzi zigunez, euskal idazle guztiok Lazkau'n elizkizun orokor bat ospatzea erabaki genduen, baita meza abestu eder bat ospatu ere, gure euskal langille zintzoaren gogo-atsedenerako Jainkoari biziro eskatuaz. Berdin egin zuten bere sendikoak eta bilbotar talde gartsu batek Deustu'ko pasiotarren elizan.\nOrtaz gaiñera, Karakas'eko euskaltzaleak, Andima oso maite zutenak, sari bat taiutu zuten ura il eta laster: «Andima Ibinagabeitia Saria», milla dolarreko saria, ango «Euskera Lagunen Elkartea»k sortutakoa. Urtero banatzen dan saria noski. Euskaltzaindikoa genduen.\nEUSKAL LANAK.— Loiola'n ikasle zala asi zan idazten. Oña'tik ere bialtzen ditu lanak Bilbao'ko «Jesus'en Biotzaren Deya»-ra. 1930'an «Pio XI-garrena ta Eleiz-abestiak» deritzan lana, txit ederto egiña daukazu bertan. «Euzkadi»-n ere ba-ditu olako lanak gerra aurretik; eta ostean, euskerazko aldizkari geienetan idatzi zuen: Paris'ko «Euzko-Deya», «Alderdi», «Gernika», «Euzko-Gogoa», «Egan», «Karmel», «Olerti», «Zeruko Argia»... «Euzko-Gaztedi», «Irrintzi», Karakas'ko «Anuario del Centro vasco»... Euskeraz ederki zekien. «Norbait», «Elentxu», «Ibiñaga» ta «Idoyaga» ere erabilli zituen lanak izenperatzean.\nLiburu gisan azaldu zituenak:\n1) Abere-indarra (La Fuerza bruta). Bi ekitalditako antzerkia, J. Benavente'k erderaz idatzi ta Zaitegi-Ibiñaga'k euskeraldua. «Euzko-Gogoa», 1950, 1.\n2) Euskal idazti baten eunkiaren inguruan zerbait gogoeta. G. Garriga'k erderaz egiña, Andima'k euskeraz. «Euzko-Gogoa», 11.\n3) Landaraetaz atzapenak (Botanika-asimasiak). «Euzko-Gogoa», 11.\n4) Maite-bidea (Euzko-Gogoa, 1952). Obidi'ren «Ars amandi» euskeraz. Irakur berak itzulpenari begira dioguna: «Oztoporik arkitu dudala aitortu bear dut, bainan gure euskerak garbi aski erakutsi dit edonolako idazlanak bere soinekoz yazteko gai dala. Eta auxe, batik bat, nabarmendu nai izan dut nere itzulpenean. Norbaitek lan garbiago bati ekin bear niola erasoko dit. Erasoleak berak egin beza. Errex esaten da: au egin bear zenuen, beste au obeto izango zan. Buru ederra asmo ederragoz gainezka duzutenok, zergatik ez zerate zeuok lanera yartzen? Ez neri esan beste zerbait egin bear nuenik, zeorrek egin ezazu».\n5) Euskal literaturaren Amaseigarren mendea (Euzko-Gogoa, 1954) Londres'ko B.B.C. irratontzitik bi ekiñaditan emana.\n6) Euskal-Mitologiaren Ikaspiderako (Euzko-Gogoa, 1954). Barandiaran'dar Joxe Mikel'ek erderaz egiña, Andima'k euskeraz. Lan eder-ederra.\n7) Euskera irudi-bidez (Nuevo método de euskera básico). (Paris, 1953). 269 orrialde. Gaurko ikasbide berrien tankeran antolatua.\n8) Erdal-ikasbide erreza (Aprenda el vasco en 60 horas. Zarautz, 1961). Erdeldunak euskeraz ikastekoa. Muiña: 1) Euskal-abedea; 2) atzizkiak; 3) aditzaren jokabide batzuk; 4) alkar-izketak, eta 5) iztegi egokia, bost milla itz inguru dakartzina.\n9) Idazti berriak. (Euzko-Gogoa), 1954). Azaltzen ziran liburuen iritzi ematea. Oso ederki. Ertzak maixuki arturik, zur eta bipil ager-azten digu berak uste duena. Egundo ere ez du iñor zirika mintzerik. Bakoitzaren balioa argi jartzen saiatu zan, gerra ostekoen balioak batez ere, beti maitekor eta baikor. Makiña bat olako kritika egin zuen «Euzko-Deya»-n eta «Euzko-Gogoa»-n. Iñoiz esan dute kritikalari bigunegia zala, baña gizon argia zanez, bazekian gizabidez eta xamur zaurian ikutzen ere.\n10) Bergili'ren Unai-kantak (Euzko-Gogoa, 1954). Itzulpen bitxia, esan dugunez, itxas gaiñean osotua. Badu bere zera: askok eman oi ditu olakoetan ogei naiz ogetabost egun, itxasoak ditun edertasunez asetu nairik, ezertxori ere ikutu gabe; Andima'k, ostera, euskera jazteari ekin zion.\n11) Bergili'ren Alor-kantak (Bilbao, 1966). Eragille ona zan Andima. Nik ez nuen arpegiz —vis a vis— ezagutzen; eskutitzez, ordea, ar-eman goxoa izan genduen amabi bat urtetan. Alai ta gartsu beti, euskal arloan lan egitera bultzatzen ninduen. Ark eskatuta egin nuen Kepa Enbeita'ren bertso bilduma, Gure Urretxindorra, ain zuzen. Bergili'ren idazlan osoak argitaratzeko asmoa artu nuenean, Unai-kantak ain ederki itzulita zeuzkan ezkero, Alor-kantak ere biurtzeko eskatu nion. Orrela egin zidan. Eta bion artean, ark Unai-kantak eta Alor-kantak eta nik Enearena gertaturik, Bergili'ren idazlanak osorik tituluarekin liburu ederra aragitu genduen.\n12) Eman (Karakas, 1967). Andima'k il aurretxoan asiberri zeukan aldizkaria, erderaz ta euskeraz. Bost zenbaki atera zituen. Bere asmoetatik bat auxe: «Euzkotar eta euskaldunek —diosku— Ameriketa auetan egin dituten lan eta egintza aundiak iñarrosi eta aizetara eman, gure inguruetakoak ikasi ta aietaz jabetu ditezen». Eta beste au: «Gure erri osoan jazo ditezken kultur-gertaera guztien oiartzun ozenena izan nai luke».\n13) Argitara gabe oraindik anitz lan laga zizkigun, osoak eta erdizka amaituak, sailkatu ta eraz jarririk argitara ekartzea merezi luketenak noski baiño noskiago. Ortan saiatua naiz, baiña ez dut oindio ezer iritxi: asmo onenakin jardunda ere, iñoiz kale egitea egoki zaigu.\nIRITZIAK.— Zarautz'en atera zuen «Euskal-Ikasbidea» zalata, L. Mitxelena'k idatzi zigun: «Berrogei ta bederatzi ikasgai ditu, elkarizketa uts-utsak guztiak... Izketa-gaiak —oraingo gizartean maizenik erabil ditezkeanetakoak— ederki aukeratuak daude eta itzak eta esaerak —euskaldun ikasiari dagozkionak— egokiak dira; gorago esan dut Andima'k autatuak eta asmatuak direla. Uts gutxi arki lekioke ikasbide oni alde orretatik» (Egan, 1961, 151 orr.).\nK. Etxenagusiak: «Bizkaitar jakitun onek —jesuitarako ikasketarik geienak egiña zan— euskereari eskeiñi eutsan bere bizi osoa, urteokaz Ameriketako erbeste latzean. Idaz-lanik geienak gipuzkeraz egin ditu, izkera landu, txukun, aberats eta, bear bada, otzegian... Kritikalari zorrotza (zuzena ta biguna, batera) ta itzultzaille aspertu-egiña... Zaitegi, "Orixe", Ametzaga, T. Etxebarria ta beste asko ta asko: gure artetik urruti bizi bear izanarren, ez dabe euskera alde batera itxi; urrutiago ta laztanago... Euron artekoa dogu gure Andima txalogarria be!» (Lorategia, 282 orr.).\nUgalde'tar Martin'ek: «Euskalerri osoak semea izan genduan, bai biotzez eta bai izkuntzaz ere. Gure idazleetatik goienetakoa. Andima'k euskera osoa erabiltzen zuan, gure erri osoko euskera, euskera aberatsa, jakinduna» (Zeruko Argia, 1967, azaroak 26, 11 orr.).\nJuan San Martin'ek: «Euskera eta euskal literaturaren irakasle egin izan du Paris'en eta Caracas'en. Paris'en, bere ikasleak izan ziran J. Mirande eta D. Peillen, beste zenbaiten artean. Andima, gizon jakituna eta apala genuen, ezagutzera eldu ziran guztiak maitasuna eta ar-eman izan dugunok ere ez gutxi, ain zabala ta maitalea bai zen bere biotza» (Euskera, 1968, 282 orr.).\n(Ikus G. Garriga, BIAEV, 1954, 242 orr.; L. Mitxelena, Egan, 1961, 151 orr.; J. San Martin, Euskera, 1968, 281 orr., ta Escritores euskéricos, 98 orr.; K. Etxenagusia, Euskal Idazleen Lorategia, 282 orr.; A.M. Labaien, Teatro euskaro, II, 170 orr.; Auñamendi, Literatura, 111, 467 orr.; Martin Ugalde, Zeruko Argia, 1967, azaroak 26, 11 orr.; S. Onaindia, Zeruko Argia, 1967, abenduak 31, 12 orr.; Jon Bilbao, Eusko Bibliografia, IV, 317 orr.).


Etxeko lorategietan hondakin organikoen sorrera kalkulatzen duen sistema berritzailea - Artelatz\n> Berriak > Hondakinak > Etxeko lorategietan hondakin organikoen sorrera kalkulatzen duen sistema berritzailea\nEtxeko lorategietan hondakin organikoen sorrera kalkulatzen duen sistema berritzailea\nTxingudiko Zerbitzuak etxeko lorategietan sortu daitezkeen hondakin hezeak edo berdeak eta marroi edo lehorren kopurua kalkulatzen duen sistema berritzailea –eta horiekin batera konpostagilera bideratzen den kopurua ere bai- asmatu du Artelatz ingurugiro Kooperatibarekin batera. Sistema honek infragorrien teknologia bitartez abian jartzen da teledetekzioa erabiliz. Horrela lursail batean dagoen gai berdea kalkulatu daiteke, altimetro batek lorategi batean dauden geruza ezberdinen arteko artea jakitea zenbatekoa den errazten du.\nBeraz, sistema honek lorategietan sortzen diren hondakin organikoen kopurua zenbatekoa izan daitekeen kalkulatzea posible egingo du, orain arte jardunbide nahiko konplexua baitzen. Ondoren, teknikari batek konpost egiteko erabilgarria den zatikiaren datua jasoko du eta familia bakoitzak konpostatu duen benetazko kopurua zenbatekoa den jasotzen da\nAzalera pisuan bihurtzea, edukiontzietan jasotako balioekin parekatzeko, geruzaka espezie adierazgarriekin egiten da. Konstante hauek inausketa bakoitzean sortzen den biomasan eta espezieka mozketa estandar kopuruan oinarrituak daude .


Erleak zaindu Varroaren kontrako tratamendurik gabe (2) | Xehe\nHasiera » Erlea » Erleak zaindu Varroaren kontrako tratamendurik gabe (2)\nAldi berean, ulertu behar ditugu erlea-akaroa harremana iraunkor batera eramango duen prozesuaren oinarriak. Selekzio naturala da prozesu bat zeinetan organismo bati bizirauteko eta arrakastaz ugaritzeko aukera handiagoak ematen dizkioten herentziazko zenbait ezaugarri ohikoak bihurtzen diren belaunaldiek aurrera egin ahala. Hori da eboluzioaren mekanismo klabe bat. Hiru baldintza eskatzen ditu: a) populazio batek dituen indibiduoen artean aniztasun genetiko egokia; b) selekzioaren presioak, ingurumeneko zenbait faktorek eraginak; eta c) nahikoa denbora gehi elkarri egokitzea dagoenean jokoan, nahikoa interakzio egokitzapena dagokien bi espezieen artean, guri dagokigunez Varroa destructor eta Apis melliferaren artean. Guk, erlezainok, hiru baldintza horietan eragin dezakegu, modu positiboan bezala negatiboan.\nGai funtsezkoa da gure erlategietan aniztasun genetiko handia edukitzea: a) selekzio bidez, eta hau ezin da lortu hautatzeko gai genetiko multzo zabala edukita baizik; ez da lortzen erosiz erlama edo andereak erreginen ekoizle gutxi batzuei, hauek berak ari baitira aniztasun genetikoa murrizten (gai zabal bat hemen azaldu ezin duguna); b) selekzioa gertatu dadin presio eginez, eta honek esan nahi du uztea erleei eta akaroei elkarrekin bizitzen aski denbora luzez, eta ez, aldiz, tratamendu kimikoekin sortuz akaro erresistenteak eta erle ahulduak; eta c) murriztuz transmisio horizontala eta atxikiz akaroaren askazia jakin bat ostalari berdinekin batera ahal den neurri handienean.\nEta zer diosku zientziak ikuspegi honetaz? Esanguratsua da kasik ez egotea literaturan ezer eta agiri enpiriko bat baizik ez egotea, nik aurkitzeko moduan behintzat. 2006an Tom Seeleyk informatu zuen bazirela erle europar basatien kolonia ondo kokatuak Arnot Foresten gutxienez 1978tik, V. destructor iritsi zitzaienetik. Interesgarria da horietan akaro populazioak ez direla maila handietara igotzen uda hondarrean. Frogatzeko ea Arnot Foresteko erleak kapaz diren akaroen ugaltze ratioak gutxitzeko eta horrela erabiltzeko akaroekiko erresistentzia, erle basati horiei eta New Wrold Carniolan [Amerikara egokitutako erle karnikoak, Eslovenian dutenak jatorria] arrazakoei inokulatu zitzaizkien erlategi bateko akaroak. Alderatu ziren bien akaro populazioen ugaritze ereduak eta bi kolonia moten artean ez zen diferentziarik aurkitu. Honek adierazten du [strongly suggests orijinalean ] du Arnot Foresten ikusitako erle-akaro harreman egonkortuak erakusten duela akaroa izan dela egokitu dena ez hain erasokor izatera eta ez erlea akaroekiko erresistentziaz egokitu dena. Sinesgarria den bezala datuok sostengatzen dutela Arnot Foresteko akaroek erasokortasuna galdu dutela eta erlea-akaroa harremana egonkortu egin dela, ohiko erlategi batean erleak manejatzen direnean aukera handiak daude garraio horizontala gertatzeko nahi gabe (kutsatutako erleak beste erlauntzetara joaten direlako) edo nahita (kolonia zatiketak eraginez). Nik dakidala Tom Seeley da bakarra lanean ari dena esperimentuak egiten erle eta akaro populazio berdinekin kontrolatutako erlategietan eta kudeaketa protokolo zehatzekin (komunikazio pertsonala).\nBerrikitan plazaratu agiri batean, Frazier eta bestek (2010) aztertu zuten Apis mellifera capensis eta Apis mellifera scutellata kolonia kopuru handi bat Eki Afrikan. Ia denak zeuden Varroa destructorrez kutsatuta. Hau sartu zelarik Hego Afrikan 1997an, hasieran zazpi urtez azkar gutxitu ziren bertako erle populazioak. Hala ere, ikerketa egiteko garairako Eki Afriko erlezainak ez ziren ohartu ere egiten akaroaz eta ez zuten ikusten bereen erleen biziraupenean edo produktibitatean inolako eragin kaltegarririk. Egileek diotenez (463 orr.): “Akaroa iritsi eta 12 urtera, bai A.m. capensis eta bai A. m. scutellata erleek, basatiek bezala zaindutakoek agertzen dute tolerantzia maila bat eraman duena akaro honen izurri estatusa ‘incidental’ [anekdotikoa] mailara Allsoppek dioenez (2006). Hark iradoki zuen tolerantzia honen arduradunak zirela, hein batean, erlearen jokabide higienikoa handitzea eta erlezainek ez usatzea kontrol kimikorik”. Nahiz eta ez den demostratu akaroak berak selekzionatu direla “per se” hain erasokor ez izatera, datuek bai sostengatzen dute hipotesia: hamabi urte laburretan erle-akaro harrema eboluzionatu egin dela eta ziur aski biak konbinaturik gertatu direla, erleen erresistentzia handitzea eta akaroaren erasokortasuna gutxitzea. Baina funtsean [critically] arduraduna izan da kontrol kimikorik eza.\nBeraz, zer esan nahi du honek guztiak zure erleen eta akaroen kudeaketarentzako? Oinarrian dagoen kontzeptua birulentziaren teoria da, patogeno eta parasito askorentzako baliagarri dela demostratu dena eta funtsean txit sinplea dena. Ahaleginduko bagina akaro askazia berdina edukitzen beren erle ostalariekin denboran zehar, teoriak igartzen du akaroek galdu egingo dutela birulentzia, inporta gabe erleek prozesuan eskuratu dezaketen akaroekiko erresistentzia. Honi deitzen zaio transmisio bertikala. Tom Seeleyk (20 orr.) honela azaldu du: “Birulentziaren teoriak iradokitzen du transmisio bertikal honek, zeinetan parasitoak pasatzen diren gurasoetatik umeetara, eragiten duela parasito ez hain erasokorren eboluzioa, parasitoen ugaltzea loturik dagoelako beren ostalarienari”. Beste hitzez esanda, ostalarien ugalketa larriki kaltetzen badute akaroek, orduan hauen ugalketa ere ahultzen da. Hau ezin jasana da denboran eta denborak aurrera egin ahala abantaila izango dute gutxiago ugaldu eta ostalariari kalte gutxiago egingo dioten akaroek. Beren geneak pasako dizkiote hurrengo eta ondorengo belaunaldiei denboran zehar eta populazio osoa aldatuko da erle-akaro harreman ez hain birulento eta egonkorrago bateruntz. Seeleyk (20 orr.) dioenez, “zantzu handiek erakusten dute erleek eta akaroek biek biziraungo duten ostalari-parasito harreman orekatu bat garatu dela leku askotan era basatian edo ia basatian bizi diren populazio isolatuen artean”.\nHonek, prefosta, berekin dakar oso harreman gutxi egotea erlauntzen artean, transmisio horizontala eragingo lukeen harreman gutxi. Transmisio mota honetaz dio Seeleyk (19 orr.): “Birulentziaren teoriak adierazten du transmisio horizontalak -horrela izendatzen dugu urrutiko ostalarien arteko infekzio garraioa- sustatzen duela parasito erasokorrak garatzea mesede egiten dielako oraingo ostalarietan asko (eta horregatik modu arriskutsuan) ugaritzen direnei ostalari berrietara joan aurretik “ (Ewald, 1983; Bull, 1994). Guk erlezainok gure kudeaketa protokoloetan erabiltzen baldin baditugu akaroen kontrol kimikoak, erlauntzak edukitzea elkarrengandik gertuegi (horrela bultzatuz nahasketak eta lapurreta), ume sabia daukaten abaraskak (beren akaroekin) nahastea erlauntzen artean eta erlekumeak saihestea, horiekin guztiekin ari gara sustatuz transmisio horizontala eta horrekin akaro erasokorragoak.\nKudeaketa teknika alternatiboek beren baitan eduki beharko lituzkete: akaroekiko toleranteak diren erleekin hastea, ahalik eta gehiena sendotzea gure erreginen aniztasun genetikoa, udan erlauntzak zatitzea (nukleoak ateratzea) eta ahal bezainbeste gutxitzea transmisio horizontala. Udako zatiketak sistema ona dira, baina koadroak lekualdatzerakoan ostalariak eta akaroak elkarrekin eduki behar dira eta saihestu erlauntza ezberdinetako abaraskak nahastea, baita horrek nukleo txikiagoak egitea baldin badakar ere. Erlemando habiak karnata moduan usatzeari dagokionez, eztabaidak jarraitzen du. Zentzu komunak eta selekzio naturalaren teoriak aurreikusten dute denborarekin teknika honek hautatuko lituzkeela langileen gelatxoetan ugaltzen diren akaroak, baina honetaz ez dago informazio sendorik.\nBukatzeko, Varroaren kontrol kimikoari dagokionez, berrikitan Frazierrek (2008) azaldu duenean zein neurritan kaltetzen ditugun gure erleak kofoinetan jartzen dizkiegun akarizidekin (bereziki Coumaphos, organofosfatodun bat, eta Fluvalinate, piretroide sintetiko bat), zer pentsatua ematen digu. Are gehiago, ikusten dugunean erleek beren erlauntzetara pestizidak, herbizidak eta fungizidak zenbateko pilatan daramatzaten ingurumenetik eta zein gutxi dakigun horien arteko konbinazioen eragin sub-letal eta sinergikoez, kasik mirari txiki bat dirudi erleek iraun ere egitea. Kontutan hartuz gizakiak sortutako ingurumen estresatzaileok eta jakitea erlearen genomak erakutsi duela erleek erantzun immuneen genetan %66 gutxiago dauzkatela beste xomorroek, esaterako Drosophilak edo Anopheles eltxoak dauzkatenak baino, arrazoi gehiago ematen dizkigu alarma pizteko. Ohartu behar dugu erleek gainditu behar dituzten gauza guztien gainetik lehen mailan dagoela haiek patogenoen kontra berez daukaten erresistentzia txikia. Immunitatearen geneetan selekzioz daukaten kopuru txikiak ekarri die gehiago inbertitzea kolonia mailako immunitate defentsan, esate baterako propolia. Propolia kolonia osoaren immunitate defentsa moduan ulertzea da ikerketa arlo berri bat lantzen ari direna Marla Spivak-en laborategian Minnesotako unibertsitatean.\nArtikulu hau idatzi da erlezain amateur edo hobbysta baten ikuspegitik, baina eztabaidarako benetako gaia da ea erlezain profesionalek nola saihestu dezaketen pestiziden hautua eta gainera horretatik bizimodua atera. Nahiz eta erlezain profesional asko alde egon daitezkeen, ez dago erantzun errazik, ez bada aldatzea galerak kalkulatu eta kudeatuko dituen sistema batera. (Bide batez esanda, datuek erakusten dute galera hauek ez direla bataz beste handiagoak azken urteotan ikusi direnen aldean, gutxi gora behera %30ko galerak klase guztietako erlezainen artean).\nBukatzeko, nire helburua ez da zu araknofilo [armiarmen ikerlari edo zaletu] bihurtzea, baina zuri eskatzea hasteko planteatzekon mentalitate aldaketa bat, akaroak onartzeko eta horiek kudeatzeko beren ostalariekin harreman egonkorrak eduki ditzaten. Funtsezko ideia zera da, burugabea dela epe luzera begira Varroa suntsitzen ahalegintzea. Eta orduan, zein alternatiba geratzen zaigu? Nire erlategian ikusi dudanagatik eta kimikarik gabe ari diren erlezain lagunek adierazten didatenagatik, hiru urtez erlauntzetan galerak nozitu ondoren (batzuetan handiak bigarren eta hirugarrenean) erlauntzak lasaitu egiten direla eta ondo dabiltzala. Transmisio bertikalerako proposatutako protokoloak kontutan hartuta, denboraldi laburragoan ere lortu daiteke. Egin itzazu kontuak. Moldatu al zaitezke hasieran derrigor gertatuko zaizkizun galerekin? Eguraldia txarra denean eta loraldiak ezin segurtatuak, erlezaintza ez da zientzia exakto bat, baina badira gauzak guk egin ditzakegunak erleen eta akaroen arteko harremana egonkortze aldera edo gutxienez epe luzerako helburua egia bihurtzearen kontra joko ez duten kudeaketa teknikak usatzea.\nKEFYN M.CATLEY Zoologian graduatu zen Galesko unibertsitatean, Biologian masterra egin Mendebaldeko Carolinako unibertsitatean eta doktoregoa Artropodoen Sistemetan Cornell unibertsitatean. Biologia ebolutiboan aditua da eta zenbait urtez Amerikako Historia naturalaren Museoan (New York) ikerlari aritu da, armiarmen eboluzioa ikertuz. Bidaiak egin ditu aztertzeko Txile, Australia, Europa eta Ipar Amerikako armiarmak. Meldebaldeko Carolinako unibertsitatean biologia irakasten du eta Zientzien Hezkuntza Programaren zuzendaria da bertan. Aurretik Rutgers eta Vanderbilt unibertsitateetan ere aritua da. Bere ikerketan aztertzen ditu eboluzioa ulertzeko zailtasunak, batik bat makroeboluzioa eta “tree thinking” delakoa [izaki bakoitzaren eboluzioa aztertzea guztien jatorriaren arbola oinarritzat harturik] eta zailtasun horiek nolako eragina duten jendeek natura behatzeko eta ulertzeko moduetan. Great Smoky Mountains eskualdean bizi da, Ipar Carolinan; hemen erleak dauzka, txeloa jotzen du eta oinez ibiltzen zalea da, Apalatxeetako Bidea [Appalachian Trail, 3.500 kilometro] zatika egiten ari da.


Cocouse, tokiko merkataritza sustatzeko marketplace espazioa - SPRI\nSPRI » Berrikuntza » Cocouse, tokiko merkataritza sustatzeko marketplace espazioa\nCocouse, tokiko merkataritza sustatzeko marketplace espazioa\nCocouse plataformak onlineko merkataritza-gune bat eta marketin zerbitzu bat konbinatzen ditu, establezimendu txikiei esparru digitalerako bidea irekitzeko. Ekimenaren helburua da kontsumo arduratsuagoa sustatzea eta tokian tokiko merkataritza babestea, fundatzaileek (bi ekintzaile euskaldun) lotura dutelako txikizkako merkataritzarekin, eta badakitelako zein garrantzitsua den txikizkako merkataritza inguruan aberastasuna sortzeko eta baita ere nolako zailtasunak dituen mundu digitalean sartzeko. “Lehiakorrago egin nahi ditugu txikizkako saltokiak online ingurunean, askotan ez baitaukate horretarako behar diren baliabide eta ezagutzak” dio Jon García Prietok, Cocouse plataformaren fundatzaileetako batek. Lantaldeak enpresa handiek erabili ohi dituzten marketin eta komunikazio estrategiak aplikatzen ditu, tokiko merkataritzaren premietara egokituta.\nGainera, proiektuak Ongia Komunaren Ekonomiako printzipioak hartzen ditu oinarritzat, hau da, hazkunde ekonomikoa bultzatzea, baina aldi berean gizarterako eta ingurumenerako onurak sortzea. Horregatik, establezimenduek ez dute kuotarik ordaindu behar Cocouse plataforman espazio bat izateagatik, eta salmenta bakoitzagatiko %7ko komisioa baino ez da kobratzen. Trukean, saltoki bakoitzak plataformari lagundu behar dio lokalean Cocouse ekimenari buruzko publizitatea banatuz. Sistema eraginkorra da, lehen hilabetean 8.000 bisita inguru izan baitzituzten plataforman, onlineko marketinean inolako inbertsiorik egin gabe.\nEspazioa pasa den urteko abenduan hasi zen martxan eta gaur egun tokiko 90 establezimendu biltzen ditu, ia denak Bilbo Handikoak. “Denbora honetan bidalketak egin ditugu Kanariar Irletara, Cadizera, Asturiasera… guk geuk eta saltokiek ere ikusi dute badagoela ustiatzeko moduko potentziala” azaldu du Jon Garcíak. Lehen hilabeteetan merkatua probatu dute eta, emaitza onek bultzatuta, irailean plataforma indartsuago bat jarriko dute martxan Estatuko beste hiri batzuetako establezimenduak ere atxiki daitezen, betiere tokiko merkataritza babesteko asmoari eutsiz.\nDatozen hilabeteetarako, gizarte arloarekin lotutako bi proiektu dituzte eskuartean. Batetik, Lantegi Batuak-ekin batera outlet espazio bat ireki nahi dute, marka handiek hirien kanpoaldean kokatutako lokaletan produktuak saltzeko erabiltzen duten estrategia imitatuz. Era berean, Down Sindromearen Fundazioarekin batera produktu freskoak salduko dituen onlineko auzoko super-merkatu bat sortu nahi dute, eta produktuak gero ezgaitasunak dituzten pertsonek banatuko lituzkete.\n“Hezkuntza arloko lana ere egiten dugu” dio Jon Garcíak, “Internetetik egin daitezke erosketak segurtasun irizpide guztiak betez eta saltoki txikiei lagunduz, eta kontuan izanik horrek enplegua eta aberastasuna sortzen dituela inguruan, eta bizia ematen diela gure kaleei”.


Zibersegurtasunaren alorrean 109 erakunde katalogatu dira Euskadin.\nLurralde berean zibersegurtasun zerbitzuen eskari handia eta konponbideen eskaintza oso bat batzeak Euskadiri nazioartean inbertsio eta ekintzailetza ekosistema oso interesgarria bihurtzeko aukera ematen dio.\nTeknologia berriak hartzeak gizartearen, erakunde publikoen eta enpresen transformazio digitala ekarri du. Transformazio horrekin batera, mehatxu eta arrisku berriak agertu dira.\nEuropako Batzordeak berak, mehatxu eta arrisku berrien eragina gutxitzeko helburuarekin Europar Batasunean (EB), zibersegurtasun estrategia bat markatu du, helburu bezala askatasun eta demokraziaren balore europarrak sustatzea eta ekonomia digitalaren hazkunde seguru bat zaintzea izanik. Horretarako, duela gutxi zenbait araudi eta zuzentarau onartu ditu, horien artean, NIS Zuzentaraua, ordenagailuen sistemen zibererresilientzia indartzea, sarean delinkuentziaren inpaktua murriztea eta EBko zibersegurtasuna eta nazioarteko segurtasun zibilen politika indartzea.\nBestalde, Datuen Babeserako Araudi Orokor berriak (EB) 2016/679, (aurrerantzean DBAO), Europako Parlamentuak apirilaren 27an onartua, Europako Batasunaren datuen babesaren arloan esparru juridiko berri bat suposatu du. Araudi honek pribatutasun printzipioak indartu eta kaltetutako pertsonen eskubide eta betebehar berriak arautzen ditu, hori guztia accountability printzipio berrian oinarrituta, erantzukizun proaktiboa izanda, beraien eragiketek datu pertsonalen tratamendua dakarten erakundeei diligentzia betebeharra ezarrita.\nTestuinguru honetan, Euskadi, gizarte moderno eta aurrerakoi baten adibide bezala, gizarte-kohesio, segurtasun eta erresilientzia handiagoa duen eredu baterantz mugitzen ari da. Horregatik, Euskal Gobernuaren bultzadari esker, Basque CyberSecurity Centre ezarri zen (hemendik aurrera BCSC edo Zentroa), Enpresa Garapenerako Euskal Agentziaren (hemendik aurrera EGEA) antolakuntzan sartzen dena, Eraldaketa Lehiakorrerako Sozietatea, S.A.-ren (hemendik aurrera Grupo SPRI) barruan, Gobernuaren Ekonomiaren Garapen eta Azpiegitura Sailaren menpeko sozietatea.\nEuskal zibersegurtasun ekosistemaren egoera orokorraren irudi bat izateko, ondorengo ikerketa burutu da, zibersegurtasunaren sektorearen analisi bat erakusten duena, sektorearen irtenbideak eta aukerak bezalako alderdi garrantzitsuak eta Euskadin zibersegurtasunari eskainitako erakundeen gaur egungo egoera zehatza barne.\nDokumentua hurrengo estekan eskuragarri dago. Infografia hemen ikusi dezakezu.


PDF (270 KB - 5 orri.)\nIrungo Udalak, 2019ko martxoaren 13an, eskabide bat aurkeztu zuen hasiera emateko Irungo Fermin Calbeton 5.3.10 eremuaren xehetasun-azterketari buruzko ingurumen-ebaluazio estrategiko sinplifikatuari. Eskabidearekin batera, zenbait dokumentu aurkeztu ziren, hala nola Planaren zirriborroa eta ingurumen-dokumentu estrategikoa, Ingurumen-ebaluazioari buruzko abenduaren 9ko 21/2013 Legearen 29. artikuluan eskatutako edukia zutela. Gainera, ingurumen-dokumentu estrategikoan, dokumentu hori landu duten pertsonak aipatzen dira, sinatuta dago eta amaiera-data dauka.\nAbenduaren 9ko 21/2013 Legearen 30. artikuluan xedatutakoa betetzeko, 2019ko otsailaren 21ean, Eusko Jaurlaritzako Ingurumen Administrazioaren Zuzendaritzak zenbait erakunderi eskatu die egoki ikusten dituzten oharrak egiteko, ohar horiek oinarritzat hartuta ingurumen-organo horrek ingurumen-txosten estrategikoa egin zezan. Zehazki, honako erakunde hauei egin zien kontsulta: Eusko Jaurlaritzaren Kultura Ondarearen Zuzendaritzari eta Gipuzkoako Arabako Osasun Publikoaren eta Adikzioen Zuzendariordetzari; Gipuzkoako Foru Aldundiaren Kultura Zuzendaritzari; Gipuzkoako Ekologistak Martxani, eta Eguzkiri.\nHalaber, espedientean jasota dagoen dokumentazioa eskuragarri egon da Ingurumen, Lurralde Plangintza eta Etxebizitza Sailaren web-orrian, interesdunek egin ditzaten egoki ikusi dituzten ingurumen-arloko oharrak.\nAbenduaren 9ko 21/2013 Legearen 30. artikuluan ezarritako epea amaituta, Gipuzkoako Osasun Publikoaren eta Adikzioen Zuzendariordetzaren eta Kultura Ondarearen Zuzendaritzaren –biak Eusko Jaurlaritzakoak– txostena jaso da (espedientean dago horren emaitza).\nAbenduaren 9ko 21/2013 Legearen 6.2 artikuluan aurreikusten da zer plan edo programek pasa behar duen ingurumen-organoak egindako ingurumen-ebaluazio estrategiko sinplifikatutik, honako hauek zehazteko: planak edo programak ez duela eragin nabarmenik ingurumenean, ingurumen-txosten estrategikoan ezarritakoaren arabera, edo planen nahiz programen gaineko ingurumen-ebaluazio estrategiko arrunta egin beharra dagoela, ingurumenerako eragin nabarmenak ekar litzaketelako. Kasu horietako bat da, hain zuzen ere, Irungo Fermin Calbeton 5.3.10 eremuaren Xehetasun Azterlana.\nAztertuta geratu dira xehetasun-azterketaren ingurumen-ebaluazioaren espedienteko txostenak eta dokumentazio teknikoa, eta kontuan hartu da ingurumen-dokumentu estrategikoa zuzena dela eta indarreko araudian ezarritako alderdiekin bat datorrela. Horrenbestez, txosten horiek aintzat hartuta, Ingurumen Administrazioaren Zuzendaritzak –ingurumen-arloko organo eskuduna den aldetik, otsailaren 27ko 3/1998 Legearen eta Ingurumen eta Lurralde Plangintza eta Etxebizitza Sailaren egitura organikoa eta funtzionala ezartzen duen apirilaren 11ko 77/2017 Dekretuaren arabera– judizio-elementu nahikoa dauka, eta, beraz, ingurumen-txosten estrategiko hau ematen du, zeinak planaren proposamenean ingurumen-arloko alderdiak sartzearen alde egiten eta plana aplikatzearen ondorio adierazgarrien aipamena jasotzen baitu, baita sartu behar diren azken oharrak ere, soilik ingurumen-arlokoak.\nLehenengoa.– Ingurumen-txosten estrategikoa egitea Irungo Fermin Calbeton 5.3.10 eremuaren xehetasun-azterlanari buruz, jarraian zehazten den moduan:\nA) Planaren deskribapena:\nIrungo Plan Orokorra 2015eko urtarrilaren 28an onartu zen behin betiko, eta, hor, Fermin Calbeton 5.3.10 eremua hiru-lurzoru finkatugabe gisa sailkatuta dago, eraikigarritasun haztatua eraikin-bolumen bakarrarekin handitu baita; plan horrek dionez, xehetasun-azterlan batean ezarri behar da eremuaren antolamendu zehatza. Xehetasun-azterlanaren (aurrerantzean, Planaren) helburua da eraikitzeko baldintzak ezartzea, eta, horretaz gainera, bizitokia berriz antolatzea proposatzen du, eremu publikoen zuzkidura handitzeko aukera emanez Irungo Beraketa, Sarasate eta Fermin Calbeton kaleen arteko eremuan.\nPlanak geometrikoki zehazten du etorkizuneko eraikigarritasuna, honako hauek finkatuz: profila, lerrokadurak, sestrak, hegalak, atzeraemanguneak, estaldurak eta eraikinen solairuetako gainerako garapen-parametroak. Gainera, aurreikusten du lorategi-espazio bat eraikitzea Fermin Calbeton eta Beraketa kaleen artean, kale horietan egun dauden hormak eta desnibelak kenduta. Eremuaren ekialdeko muturrean, egungo eraikinaren ordez, profil hau duen beste hau eraikiko da: beheko solairua, lau solairu eta atzeraemandako atiko bat; oinplanoko azalera handituko da.\nPlanak ez dauka baldintzatzailerik, besteak beste, kokapenari, ezaugarriei, neurriei edo funtzionamenduari dagokienez, proiektuen ingurumen-inpaktuaren ebaluazioari buruzko legedian zerrendatutako kategorietako baten batekoak diren proiektuak etorkizunean baimentzeko. Ez da aurkitu plangintza nagusiarekiko bateraezintasunik. Plana gauzatzeak aukera emango du udalerriko zenbait zoru artifizializatu berreskuratzeko, hiri-ingurunea hobetzeko eta oinezkoentzako espazioak sortzeko.\nIrungo Hiri Antolamenduko Plan Orokorrean ezarritako antolamenduari dagokionez Planak jasotzen dituen aldaketek ez dakarte berekin garapen berrietara bideratutako azalera handitzea, ez eta haren ondorio posibleak handitzea ere, besteak beste, segurtasunari eta osasunari, ingurumenari, natura-ondareari, kultura-ondareari, paisaiari, kutsadura akustikoari eta urei dagokienez indarrean dagoen araudia betez gauzatzen badira planaren esku-hartze eta jarduerak betiere.\nPlana egokitzat jotzen da ingurumenaren arloko legeria –Europakoa nahiz Espainiakoa– txertatzeko.\nPlanaren eraginpeko eremua Irungo hirigunean dagoen lursail bat da. Hiru-lurzoru finkatugabea da, Beraketa, Sarasate eta Fermin Calbeton kaleek zedarritua. Lursailak trapezoide itxura du, 1.772,09 m2-koa da, eta, egun, eraikin bat dago han, 1.114,57 m2-ko azalera eraikia duena.\nNaturaren ikuspegitik, eremuan ez dago elementu esanguratsurik, ez eta ingurumen-arrisku aipagarririk ere. Hala ere, Planaren eremua Oiassoko antzinako hiri erromatarraren zona arkeologikoan dago, zeina jasota baitago Irungo Hiri Antolamenduko Plan Orokorrean. Zehazki, xehetasun-azterlanaren eremua bat dator zona arkeologiko horretako «Z6 Beraketa» sektorearekin. HAPOko arau partikularrek zona horretarako ezartzen dutenez, egin asmo diren obren jabeak edo sustatzaileak azterlan bat aurkeztu behar du orubearen edo eraikinaren balio arkeologikoari buruz eta balio horrek obra-proiektuan izan dezakeen eraginari buruz, betiere Euskal Kultura Ondareari buruzko maiatzaren 9ko 6/2019 Legean ezarritakoarekin bat etorriz.\nBestalde, Eusko Jaurlaritzako Kultura Ondarearen Zuzendaritzak bere txostenean adierazten duenez, Beraungo muinoa –haren inguruan baitago Planaren eremua– zona garrantzizkoa da ikuspegi historikotik eta ondarearen ikuspegitik, eta, han, indusketa ugari egin izan dira hirurogeita hamarreko hamarkadatik aurrera; hain zuzen ere, horregatik sortu zen Oiasso Museo Erromatarra, Fermin Calbeton 5.3.10 eremutik gertu dagoena. Ezin da baztertu aztarna arkeologikoak, kontserbatzeko eta haien balioa nabarmentzeko nahikoa garrantzia dutenak, azalduko ez direla, eta aukera horrek baldintzatu lezake aurreikusitako antolamendua. Alde horretatik, beraz, prebentzio-neurriak hartu behar dira.\nGainontzean, ez da aurreikusten Planak ondorio adierazgarriak izango dituenik ingurumenaren gainean, betiere gauzatzen diren jardunak eta jarduerak indarreko araudia eta ingurumen-dokumentuan eta ondorengo apartatuan ezarriko diren neurri babesle eta zuzentzaileak kontuan hartuta egiten badira.\nEusko Jaurlaritzako Kultura Ondarearen Zuzendaritzaren txostenean adierazten denez –ebazpen honi erantsi zaio–, garrantzi handikotzat jotzen da birpartzelazioa eta urbanizatzeko proiektua egin aurretik azterlan diagnostiko bat egitea, zundaketa bidez, eraginpeko eremuaren potentzial arkeologikoari buruz, hain zuzen ere, neurriak har daitezen, hala behar izanez gero, aztarnak hirigintza jarduketako proiektuan babestu eta integratzeko. Gainera, ingurumenaren zaintzarako programan egiaztatu beharko da sustatzaileak ondare arkeologikoa babesteko erregimena Plan Orokorrean aplikatzetik eratorritako betebeharrak betetzen dituela, hau da: obrak abiarazi aurretik azterlan arkeologiko bat egitea eta, Gipuzkoako Foru Aldundiak hala zehazten badu, proiektu arkeologiko bat egitea.\nBestalde, eraikuntza-proiektuak gauzatzean aplikatu beharreko neurriek honako ezaugarri hauek bete beharko dituzte: obretako jardunbide egokien eskuliburuan ezarritakoa; lurren eta soberakinen kudeaketa; hondakinen sorrera eta kudeaketa; induskatutako lurzoruen kontrola, eta uraren eta airearen kalitatea eta kalitate akustikoaren babesa (ebazpen honen eranskinean jasota daude Planetik eratorritako proiektuko obrak gauzatzeko neurri babesle eta zuzentzaileetako batzuk).\nBigarrena.– Ez da aurreikusten Irungo Fermin Calbeton 5.3.10 eremuaren xehetasun-azterlanak ingurumenean ondorio kaltegarri esanguratsurik izango duenik, betiere ingurumen-dokumentu estrategikoan eta ingurumen-txosten estrategiko honetan ezarritakoari jarraikiz. Horrenbestez, azterlan horri ez zaio ingurumen-ebaluazio estrategiko arruntik egingo.\nHirugarrena.– Irungo Udalari jakinaraztea ebazpen honen edukiaren berri.\nLaugarrena.– Ebazpen hau Euskal Herriko Agintaritzaren Aldizkarian argitaratzeko agintzea. Ingurumen-ebaluazioari buruzko abenduaren 9ko 21/2013 Legearen 31.4 artikuluak ezarritakoaren arabera, ingurumen-ebaluazio estrategiko honek indarraldia galduko du eta berezko dituen efektuak sortzeari utziko dio, behin Euskal Herriko Agintaritzaren Aldizkarian argitaratu eta lau urteko gehieneko epean Irungo Fermin Calbeton 5.3.10 eremuaren xehetasun-azterlana onartzen ez bada. Kasu horretan, berriro hasi beharko da Planaren ingurumen-ebaluazio estrategiko sinplifikatuaren prozedura.\nVitoria-Gasteiz, 2019ko abuztuaren 8a.\n– Obrako langileek erabiltzeko jardunbide egokien eskuliburua. Gai hauekin zerikusia duten alderdiak bilduko ditu, gutxienez: lanaldiak, makineria, aldi baterako desbideratzeak, isurketak saihestea, ahalik eta hauts eta soinu gutxien sortzea, herritarren lasaitasunean eragin negatiboa izan dezaketen jardunak minimizatzea, hondakinak kudeatzea eta abar.\n– Eraikingintza eta eraikuntza jasangarrienerako behar diren ezaugarriei dagokienez, EAEko etxebizitzen eraikuntza jasangarriaren gida agirian jasotako neurriak eta ingurumen-jardunbide egokiak erabiliko dira eraikinen energia-aurrezpena eta efizientzia bultzatzeko eta energia berriztagarriak sustatzeko. Neurri horiek, gutxienez, alderdi hauetan eragin beharko dute:


Nola idatzi administrazio-testu ulergarriak Administrazioan? :: ikasi :: Udako Euskal Unibertsitatea\nNola idatzi administrazio-testu ulergarriak Administrazioan?\nUdako Ikastaroak :: Filologia, Hizkuntzalaritza, Itzulpengintza, Terminologia\nData: 2016(e)ko ekainaren 30a\nOrdutegia: Osteguna. 9:00-13:30\nIkastaroa bete egin da (16-06-09, 14:45), itxaron zerrenda ireki da.\nAdministrazioan erabiltzen den hizkerak jasaten dituen kritikak gero eta ugariagoak dira; eta euskara ez da salbuespen horretan. Han eta hemen, hizkera honen kalitate eskasa eta zuzentasun falta salatzen da. Administrazioko profesionalek, bestalde, euskarazko testuen eta itzulpenen zehaztasuna jartzen dute auzitan. Herritarrak, azkenik, hizkera honen hieroglifikoak ulertzen lagunduko dien mirariren bat gertatu bitartean, teknolekto horren gehiegikeriaren aurka azaltzen dira. Izan ere, herritarrek badute eskubidea Administrazioak plazaratzen dituen mezuak ulertzeko: herritar guztiek dute eskubide hori.\nNolanahi ere, kritika hori beste testu mota batzuetara ere hedatzen da. Izan ere, administrazio-testuek dituzten hainbat koska beste testu mota askotan ere gertatzen baitira (kazetaritzan, testu zientifikoetan, literaturan...).\nHizkuntza Politikarako Sailburuordetzaren barruan Herri Administrazioetan Hizkuntza Normalizatzeko zuzendaria da.\nAdministrazioan erabiltzen den hizkeraren ezaugarrien azterketa egitea.\nKalitatezko testu argiak eta erakargarriak idazteko aholkuak eta iradokizunak ematea.\nHonekin guztiarekin praktikak egitea.\nAdministrazioko testu historikoen errepasoa.\nAdministrazioko euskararen ezaugarriak.\nAdministrazioko testuen itzulpena. Korredakzioa.\nEuskara argia eta kalitatezko euskara.\nAdministrazioak eskatzen duen euskara zehatza.\nTestuen ulergarritasuna eta zuzentasuna.\nKomunikazio egokia lortzeko aholkuak.\nKomunikazio digitalaren berezitasunak.\nIkastaroan zehar erabiliko den metodologiak teoria eta praktika uztartuko ditu. Gaien sarrera dibulgatiboa egin ondoren, adibide errealak aztertzeko aukera izango dugu. Aztertutako teoria eta ezagututako adibideak oinarritzat hartuta praktika ezberdinak ere burutuko ditugu.\nAdministrazioko langileei, euskara teknikariei, abokatuei, euskal filologoei, itzultzaileei, irakasleei, eta abarri.\nEta oro har, lanean euskaraz idatzi behar dutenei eta gaian interesa duen orori.\nIkastaroa bete egin da (16-06-09, 14:45), itxaron zerrenda ireki da. Eman izena baina ez egin ordaiketarik plazaren bat libre gelditu dela eta tokia daukazula konfirmatu arte.\nIruñea, ikastaroak, euskara, ulergarritasuna, plain euskara


Play jokoa Dragon vs Lee Online:\nLehen joko ez zait gustatzen basatia. I erabat ezin ulertu kudeaketan. Eta galdu itxaropena izan nuen horretarako, bertan ezer ulertzen, konturatu nintzen bidez herensugeak behar ez salto egiteko, eta horiek tiro harri batekin. Feel free aurrera joan eta sakatu "N" botoia. Horrela herensugeak guztiak hiltzea dezakezu jokoaren amaieran iristeko eta puntu gehiago lortuz. . Play jokoa Dragon vs Lee konektatuta.\nTekniko jokoa Dragon vs Lee ezaugarri\nGame Dragon vs Lee gehitu: 02.03.2015\nJokoa jokatzen: 1371 aldiz\nGame Rating: 3.13 errondan 5 (8 kalkuluen arabera,)\nBezalako jokoa Dragon vs Lee Jokoak\nDeskarga jokoa Dragon vs Lee\nEmbed Joko Dragon vs Lee zure web orrian:\nJokoaren txertatu Dragon vs Lee zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Dragon vs Lee, eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Dragon vs Lee-rekin, baita ere, jokoa jokatu zen:


Ertzetik ertzera –\nAspaldi ikasi genion Davis panterari ertzak elkarri txirikordatuta daudela; eta geroago, gure txirikorda nagusiak zein ziren ohartu ginen Agirre eta Eskisabeli esker. Horietatik eta horiek soinean irteten gara oholtzara, gure ahots kordek badakite zein korapilori egin behar dioten itzuri.\nPlaza erdigunea da, berez. Plazara irteten garen aldiro espazioa hartzen ari gara, beraz. Ertza uzteko modu bat da. Ardatz izatera pasatzeko bide bat da plaza; gurea, euskarazko kantu inprobisatua. Bi arrazoik jar dezakete ertzean bertsogintza (hizkuntza gutxituak, eta ahozkoak tradizioz jomuga izan duen klase sozialak), eta beste askok, bertsolaria (patriarkatua, heteroaraua, kapazitismoa, arrazakeria, besteak beste). Horregatik da etengabeko ahalegina, gure gorputzak, gure korapiloak, gure txirikordak une batez ardatzean kokatzea.\nErderak irentsitako edozein gunetan bertso saio bat antolatu duen edonork daki zertaz ari garen. Halaxe tokatu ginen gu ere, azaroaren 26an Donostiako alde zaharreko euskaltzaleek antolatutako egitarauaren baitan, bertso saio batean. Data urrun geratu den arren, gogoratuko dizuet kostaldean udazkeneko lehenengotariko hotz gorria sumatzen zela, eta kazkabar erauntsiak ari zituela, haizeak hara-hona zerabiltzanak. Barru-giro, alegia.\nEta guri, Konstituzio Plazan kantatzea egokitzen zitzaigun; ez plaza erdian, arkupeen babesean baizik (behingoan mesede, plaza ertzak). Hori zen euskarak Donostiako hiri gabonetarako argiztatuan duen espazioa, auzokide batzuen ekimenak emana. Gu lanera joan ginen eta ez geneukan besterik, baina aukera zeukan jendeak ere gure aurrean esertzea erabaki zuen, saio hura entzutea, ordu eta erdiz hotza pasaz. Zaila zen pentsatzea, zaila kantatzea, zaila txalo jotzea, eta zaila, funtsean, egote hutsa. Baina euskaltzaleek badakite zerbait horretaz, eta irmo eutsi zioten denboraleari ertzeko arkupeetan gotortuta.\nSaioa amaitzean poz txiki hori sentitu genuen, eusteak ematen duen harrotasun puntu hori, espazio txiki hura hartu izanak ardatza une batez apur bat mugitu dezakeen esperantzan. Eta antolatzaileak eskertuta, eta gu saio hura kalean egin izanaren balentriatxoaz jabetzen.\nEta taberna-epelera bidean batzuk, kotxeko berogailua topera jartzeko ametsetan beste batzuk, plaza ertz hura utzi genuen, hezurrak hoztuta, ahotsak berotuta. Eta taberna zein kotxera bidean gurutzatu genituen gure ondoko arkupean laguntza sareak eskainitako afari beroa hartzen ari ziren etxegabeak, 40 inguru. Eta gaua, eta egunak guk balentriatxotzat genuen baldintza haietan pasako dituzten horiei begira, ertzik gabe geratu nintzen une batez. Nire ertzen kamutsa agerian sentitu nuen, edo txirikorden artean daukadan ardatzaz jabetu nintzen.\nErtzetik ertzera… pribilejioa.\nTags: Ertzetik ertzera periferiak pribiljioak zapalkuntzak


Masoterapia edo Masaje Terapeutikoa - Miren Altuna Fisioterapia\nMasoterapia edo Masaje Terapeutikoa fisioterapian integratua dagoen teknika da eta gaixotasun eta lesioen tratamendurako masaje teknika desberdinak erabiltzean datza.\nOrokorrean bizkarhezurra zerbikalean, dortsal edo lunbar eremutan lantzen da baina gorputz osoan erabili daiteke, bai goiko gorputz muturrean eta bai beheko muturrean ere. Ondorengo onurak eragiten dituen tratamendu eraginkorrenetako bat da:\nOdol-zirkulazioa eta linfatikoa hobetzen du.\nKontraktura muskularrak arintzen ditu.\nAzaleko muskuluen eta muskulu sakonen arteko itsaskortasunak ezabatzen ditu.\nMasaje mota desberdinak daude: zeharkako masaje sakona, ehunetako masaje sakona, kiroletakoa, anti-zelulitikoa, drainatze linfatikoa etab. Fisioterapeutek masoterapia klasikoa da gehien erabiltzen dutena eta honek efektu deskontrakturantea du.\nFisioterapian gainera masaje terapeutiko mota desberdinak existitzen dira:\nZeharkako masaje sakona tendinitisa tratatzeko egokia dena.\nMasaje Miofasziala ehun konektiboak sortutako mina tratatzeko erabiltzen den tratamendua dena.\nMasaje linfatiko edo drainatze linfatikoa lindefemaren terapian erabiltzen dena.\nMasajearen efektua bizkarreko minak (zerbikalgiak, dorsalgiak eta lunbalgiak) tratatzerakoan emaitza bikainak ematen ditu, inflamazioen sitomak arintzen ditu, estresak edo estres emozionalak eragiten duen zurruntasuna eta mina murrizten ditu.\nNormalean, masaje terapeutiko zerbikalak lepoan sortzen den zefalea tentsionalaren (buruko mina) sintomak arintzeaz gain, zorabioak eta hauek sortutako ezegonkortasun sentsazioa ere arintzen ditu.\nKirurgia ondorengo orbainen tratamenduan ere erabiltzen da, ehunen itsaskortasunak ezabatzen lagunduko du eta mugimendua suabeagoa eta fluidoagoa egiten ere. Gorputzari eragiten dizkion onuretaz gain, masoterapiak efektu lasaigarri bat du, pertsona emozional edo grinatsuentzat bereiziki, umorea hobetu eta eguneko kezkak eta estresa barreiatzen ditu.\nOnura zuzenak hurrengo hauek dira:\nZirkulazioa hobetu: oxigeno eta nutrienteen horniketa eta hondakin metabolikoen ezabatzea azkartzen du.\nMuskuluetan ekintza deskontrakturante bat du eta min muskularra arintzen du.\nSistema immunologikoa indartzen du, birusak, bakterioak, sarra, toxinak, eta abarrak ezabatzeko zirkulazio linfatikoa estimulatzen duelako.\nAzaleko eta sakoneko ehunen itsaskortasunak bereizten ditu.\nNerbio mailan, min atalasea areagotzen du eta nerbioen garraiatzea azkartu.\nTratatutako zonalde mailan beroa aplikatzean, bero terapiaren efektua eragiten ditu (basodilatazioa, hipertermia, zelulen erreakzio azelerazioa eta tendoien kolageno zuntzen elastikotasuna handitzea).


Hasi dira txertatzen Santa Anako egoiliarrak eta langileak - Zarautz - Zarauzkohitza.eus\nHasi dira txertatzen Santa Anako egoiliarrak eta langileak\nDorleta Agiriano Lai 2021-01-15 11:50\nSanta Anako 77 egoiliarri eta 63 behargini jarriko diete COVID-19aren aurkako txertoa. Zarauzko eta Zumaiako egoitzetako txertaketekin amaituko da kanpainaren aurreneko fasea.\nZarautzera ere iritsi da COVID-19aren aurkako Pfizer txertoa. Gaur hasi da txertaketa Santa Ana egoitzan; hain zuzen, 77 egoiliarri –bik eman dute ezezkoa– eta 63 langileri –hemezortzik eman dute ezezkoa– jarriko diete txertoa gaurkoan.\nTxertaketaren aurreneko fasea izango da honakoa, eta berez hurrengo saioak 21 egunera izan beharko lukeen arren, Santa Anako langileek azaldu dute oraindik ez zaiela jakinarazi zehazki noiz izango duten hurrengo hitzordua. "Bigarren fasearen zain gaude, eta irrikaz hori lehenbailehen heltzeko", dio Maite Ijurrak. Erizain jarduten du Santa Anan.\n"Martxoa inguruan nahikoa kutsatu izan genituen, eta gaizki pasatu genuen. Irrikan geunden babes hori jasotzeko moduren bat aurkitzeko. Pandemia bat da hau azken finean, eta guk ikusten dugu ez dagoela beste aukerarik", azpimarratu du Ijurrak.\nLangileak adierazi du Zarauzko eta Zumaiako egoitzak direla, aurreneko fase honetan, txertoa jasotzen azkenak: "Ez dakigu zein irizpide jarraitzen dituzten txertaketarako zerrendak egitean, baina guk lehenbailehen jartzea nahi genuen. Ez da horrela izan eta azkenak gara, baina heldu zaigu azkenean".\nZarauzko eguneko zentroari dagokionez, oraindik ez dakite zein egunetan egingo den txertaketa.\nLaster izango da ikusgai gaurko txertaketaren irudiak jasotzen dituen bideoa


Blues gaua larunbatean, Zizurkilen - Zizurkil - 2020-03-14 - Aiurri.eus\nBlues gaua larunbatean, Zizurkilen\nAiurri 2020-03-10 13:44\nBlues gauaren XVIII. edizioa ospatuko dute, larunbat honetan, Zizurkilen. Eguerdian izango da lehen kontzertua, Mojo Hand taldearen eskutik eta gauean, Saxos del Averno eta The Sweet Vandals arituko dira:\nHerriko hiru tabernatan izango dira musika saioak. 13:00etan hasiko da aurtengo blues jaia, Mojo Hand talde donostiarrak Txindoki tabernan eskainiko duen kontzertuarekin. Orain arte egindako ibilbide laburrean, talde donostiar honek Estatuko gainerakoan ibilbide luzea egindako hamaika proiekturen mailako kalitatea erdietsi du bere proposamenean. Taldea 2016an osatu zuten musikaren esparruan eskarmentu handia duten bost lagunek: Gorka Azpiroz (ahotsa), Jon Aira (gitarra), Fernando Neira (baxua), Karlos Aranzegi (bateria) eta Paul San Martinek (pianoa).\nGauean, berriz, 23:00etatik aurrera Saxos del Averno taldearen doinuek girotuko dute Atxulondo taberna. Hasiera batean soilik saxofoiez osatutako taldea izan zen (saxo soprano bat barne), grabazioak egin zituzten haize sekzio gisa eta hainbat bira egin zituzten Julián Maeso, Ginferno, Pájaro eta Vinila Von Bismark bezalako musikariek gonbidatuta. Gero beren musika egiteko erabakia hartu zuten, eta kontzertu bakoitzean berritu egingo zen frontman bat izango zuten abeslari. Lehenengo biran Julián Maeso, Anaut eta Roi Fontoira izan zituzten lagun. Baina gau batez, Madrilgo Centralen, Adrián Costa gonbidatu zuten, ezin hobe hartu zuten elkar eta grabatu egin zuten. Eragin nagusiak: 50. eta 60. urteetako musika, Rhythm and Blues eta erritmo latinoak, bluesa, jazza eta funka. Ia musika beltz guztia eta antzekoak, betiere Infernuko labetik igarota.\n00:30etik aurrera, The Sweet Vandals taldearen kontzertua izango da, Egarri tabernan. Blues trinkoa, funk sakona eta soula egiten dituen banda da The Sweet Vandals. 2005. urtean, Funkxplosion laukote instrumentalak beste sorkuntza bide bat hartzeko eta Mayka Edjole abeslaria taldera biltzeko erabakia hartu zuenean sortu zen The Sweet Vandals. “I gotyouman” binilozko singlearekin aurkeztu zen lehenengoz banda, Funkoraman argitaratu zen eta Carlo Coupé bera izan zen ekoizlea. Berehala agortu zen diskoa, eta nonahi entzun zitekeen Keb Darge, Andy Smith eta Henry Storch bezalako nazioarteko disko jartzaileen eskutik. Geroago, Julián Maeso arduratuko zen teklekin, eta Berlingo Lovelite klub mitikoan jo ostean kontratu bat sinatu zuten Alemaniako Unique Records diskoetxe entzutetsuarekin. Orduan abiaraziko zuten lau album, hamarren bat single eta konpilazio ugari ekarriko zituen ibilbide guztiz bizkorra. 10 urteko epean Europa osoan barrena, Mexikon, Turkian eta Afrikako Réunion Uhartean jo zuten, eta besteak beste Alemaniako WDR Rockpalast saio mitikoan eta Ingalaterrako BBCren Maida Vale estudioetan grabatu zuten, horrenbestez bihurtuko ziren funk sakonaren mugimenduko erreferentziazko talde Europa mailan.


Maiatzean goiak joko du 2018ko Arabako eskolartekoak — Bertsozale Elkartea\nMaiatzean goiak joko du 2018ko Arabako eskolartekoak\nBi adin tarte, 4tik beherakoak eta 14-18 urte artekoak. 14tik beherakoak lehiarik gabe bat batean edota bertso sorta idatzien lehiaketan parte hartuko dute. Eskualdez eskualdeko topaketa burutuko da. 14-18 urte artekoak, maiatzaren 12an, Legution lehiatuko dira bat batean Bertsoa Bizi Gazte egunaren baitan.\nDagoeneko hasi dira bertsoak idazten eskolartekorako 14 urte azpiko bertso zaleak. Izan ere, pasa den urtean egin bezala, aurten ere, taldekako bertso idatzien bidez osatuko dira bailaraz bailara topaketak.Hauetxek dira tokian toki esku artean ditugun topaketak:\nLautadako topaketa maiatzak 11 Aguraingo Zabalarte aretoan 18:00etan\nGorbeialdeko topaketa maiatzak11 Aramaioko Sastiñan, 17:30ean\nAiaraldeko topaketa maiatzak 18 Amurrioko katekesi aretoan 18:00etan\nMendialdeko topaketa maiatzak 18 Kanpezuko kultur etxean 17:00etan\nGasteizko topaketa maiatzak 19 Gasteizko Beñat Etxeparen (Iparralde Gizarte Etxea) 11:00etan\nArabar Errioxako topaketa maiatzak 20 Oiongo plazan 13:00ean\nOndoren, bertso sorta sailkatuek Araba mailako topaketa nagusian kantatzeko aukera izango dute, hain zuzen, maiatzaren 26an Zigoitiko frontoian egingo den jaian. Bertan bertso idatziak abestu eta sariak banatzeaz gain, arabako txikienak bat batean entzuteko aukera izango dugu.\nBestetik, 14 18 urte artekoen jardunean, BBG egunaren baitan jokatuko da bat bateko bertsolarien finala, hain zuzen Legutioko kultur etxean 12:00etan. Ondoren eta aurretik, bideo klip emanaldi, bazkari eta kontzertuak izango dira.


Emanaldi aipagarrienak - Getxoko Andres Isasi Musikalia Elkartea\n“LA HIGUERA DE LOS BASTARDOS” FILMA (2016)\n2016ko uztailaren 18an Algortako Portu Zaharrean, film honetako pasarte batean parte hartu genuen. Egun eguzkitzu batean goiz goizetik ekin genion lanari. Pasartean, gerra zibilaren garaipena ospatzeko asmoz, kalejiran irteten zen herri bat antzeztu genuen, alkatea eta apaiza kalejirako buruan izanik, eta musika banda, pasodoble bat interpretatuz atzetik. Soinuari dagokionez, urtarrilean estudioan grabaketa batzuk burutu genituen pelikularako.\nURKO HERRIKOI & MUSIKALIA BANDA (2017)\nMusikaren Nazioarteko Eguna ospatzeko asmoz, Urko abeslari mitikoarekin elkarlana burutu genuen Biotz Alai karpan. Kontzertuan zehar, bere ibilbide profesionaleko abestirik esanguratsuenak interpretatu genituen. Ikusleak “zezenak dira” edo “guk euskaraz” bezalako doinuak kantatzeko aukera izan zuen. Ikuskizunaren prestaketa lanetan zehar, Urkoren profesionaltasuna eta umore onaz gozatzeko aukera izan genuen musikariok.\nFETÉN FETÉN & MUSIKALIA BANDA (2018)\nMusikaren Nazioareko Eguna ospatzeko asmoz, bi artista handi hauekin oholtza elkarbanatzeko aukera izan genuen. Esperimentu bitxi bat egin genuen, Jorge eta Diegoren instrumentuak oso xelebreak baitziren. Bandaren soinuen babesean, hondartzako aulki txirularen soloak edo Diegoren zerrutxoaz gozatzeko aukera izan genuen, besteak beste.\nUrtero bezala eta inguruko artista ezberdinekin kolaboratzeko asmoz, Katxiporretako taldekideak gonbidatu genituen. Irribanda ez ez kontzertu arrunt bat izan, 140 abeslari, musikari, dantzari eta antzezle bildu baikinen bertan.\nIrribanda herriko jai erraldoia izan zen, Biotz Alai txiki, Lilura abesbatza eta kimetz abesbatza, etorkizuna elkarteko txalapartariak, Biotz Alaiko mariatxiak eta flamenko dantzariekin batera. Gainera guretzako oso berezia izan zen, izan ere, 10 urtez eraikitze lanetan egon ondoren, lehen aldiz Muxikebarri zentroan eta zehazki Ereaga Aretoan aritzeko aukera izan genuelako.


Debabarreneko gazta desberdinen dastaketa bihar egingo da merkatu txikian | El Diario Vasco\nBajo-debaDebabarreneko gazta desberdinen dastaketa bihar egingo da merkatu txikian\nDebabarreneko gazta desberdinen dastaketa bihar egingo da merkatu txikian\nBeñat Egaña eta Maitane Arrinda semeekin. Garaiko produktuak erosi ahal izango dira bihar. / GORRITIBEREA\n12:00etan hasiko da eta ordu eta erdi iraungo du\nGORRITIBEREAMUTRIKU. Viernes, 4 octubre 2019, 00:36\nHileko bigarren larunbatean egiten den Merkatu Txikia aurreratu egin dute oraingoan, batik bat Markina-Xemeinen Pilarika egunez ospatzen denarekin bat ez egiteko. Nola nahi Mutrikun bihar burutko den azokak badu borondaterik herrian lehen sektorean dabiltzanei bultzada emateko, eta bide batez kontsumitzaileei garaiko eta bertako produktuak eskaintzeko.\nMerkatua goizeko 9:00etan irekiko da Beheko Plazan eta eguerdiko 14:00etan itxi, lehenago, ohi den bezala 13:30ak aldera, erosketaren bat egin duten guztien artean, 50 euroko balioa duen saskia zozketatuko da, baina erosle guztiak adi egon beharko dira deia jasotzeko unean, bestela hurrengoari deitzen bai zaio.\nPostuekin parte hartuko dutenak hauek izango dira: Ibiri eta Ekoalboraz baserrietako produktuekin; Iratxe loradenda garaiko lora eta landareekin; Ondare barazki eta fruitu kontserbak, Goienetxe ardi gaztarekin eta baita Urretxuko eztigilea den Juanjo ere etorriko omen da. Guzti hauek osatzeko, Mutrikuko Institutuko eta Musika Eskolako ikaslek hainbat produktu jarriko dituzte salmentan kurtso amaierako bidaiarako dirua biltzeko, eta irailean zehar Zabiel kultur etxean hain erakusketa arrakastatsua burutu zuen Amaia Aberasturi artesauak ere postua jarriko du.\nArdi eta behi gazta\nNobedade garrantzitsuena ordea eguerdiko 12:00etatik aurrera helduko da, izan ere Debabarreneko gazta desberdinen dastaketa burutuko baita. Mutrikuko 'Goienetxe', Elgoibarko 'Mausitxa' eta Mallabiako 'Axeleku' gaztandegietan ekoiztutako produktuak probatu ahal izango dituzte azokara hurbildu eta erosketaren bat egiten dutenek. Probatuko direnak bi ardi gaztak izango dira eta bat behi gazta eta ekitaldia osatze aldera 'Sagarmiña' txakolina ere edan ahal izango da. Gogoratu dastaketak ordu eta erdi iraungo duela, argibideak euskaraz emango direla eta doako ekitaldia Mutrikuko Udala eta Debemen elkarteari esker antolatu ahal izan dela.\nSaia Goiat, Ondarroan\nAsteburu honetan Ondarroan ospatuko den 'Marabilli' jaialdia oso hurbil segitzen da Mutrikun, eta horren lekuko gaur, gaueko 24:00etan, Ondarroako Gaztetxean, Saia Goait taldeak eskainiko duen kontzertua. AME estudioan grabatu berria duten diskoa aurkeztuko dute saioan eta jarraitzaile faltarik ez dute izango. Gogoratu, azaroaren 7an, Azpeitian arituko direla Soziedad Alkoholika taldearekin batera eta abenduaren 7an berriz Durangoko Azokan arituko direla. Argazkian joan zen irailaren 13an Mutrikuko Beheko Plazan egin zuten aurkezpen arrakastatsua.\nEncuentro sobre prospectiva empresarial en Danobat Las tasas subirán el 0,6 %, y la de basura un 2,6 %


Ondorengo aukerak erabilgarri egongo dira Bibliografia indize mota gisa hautatzen baduzu.\nAukeratu Txertatu - Aurkibidea eta indizea - Aurkibidea, indizea edo bibliografia - Mota fitxa (bibliografia denean hautatutako mota)\nMota eta titulua\nZehaztu indizearen mota eta titulua.\nHautatu txertatu edo editatu nahi duzun indize mota. Fitxa honetan dauden aukerak hautatutako indize motaren araberakoak dira. Kurtsoare indize batean badago Txertatu - Aurkibideak eta indizea - Aurkibideak, indizea edo bibliografia aukeratzen denean, indize hori editatu ahal izango da.\nSartu hautatutako indizearen titulua.\nBabestu eskuzko aldaketarik ez egiteko\nIndizeko edukiak alda daitezen eragozten du. Indize bati eskuz egindako aldaketak galdu egingo dira indizea freskatzen denean. Kurtsorea babestutako arean zehar korri dadin nahi baduzu, aukeratu LibreOffice - HobespenakTresnak - Aukerak - LibreOffice Writer - Formateatzeko laguntza, eta ondoren hautatu Gaitu kurtsorea kontrol-laukia Babestutako areak atalean.\nSarrera bibliografikoak automatikoki zenbakitzen ditu. Zenbakitzeko ordenatze-aukerak ezartzeko, egin klik Sarrerak fitxan.\nHautatu sarrera bibliografikoak zein parentesi artean jarri nahi dituzun.\nIndize-sarrerak ordenatzeko aukerak ezartzen ditu.\nHautatu indize-sarrerak ordenatzeko hizkuntza-arauak.\nHautatu zenbakizkoa zenbakiak balio bidez ordenatu nahi dituzunean, esaterako, 1, 2, 12. Hautatu alfanumerikoa zenbakiak karaktere-kode bidez ordenatu nahi dituzunean, adibidez 1, 12, 2.\nTitle is: Indizea


A zikloa: URTEAN ZEHAR XXXI IGANDEA\nMalakias profetaren liburutik 1,14b-2,2a.8-10\nNi naiz Errege Haundia –dio diren guztien Jaunak–,\neta nire izena beldurgarria da herrialdeetan.\nOrain, apaizok, zuentzako da agindu hau:\nEz baduzue entzun nahi, eta ez baduzue ajolarik\nnire izenari aintza emateko,\n–dio diren guztien Jaunak–,\nnere madarikapena bidaliko dut zuen gainera.\nAtera egin zarete bidetik,\neta oztopo eginarazi diozue askori Legean;\nhautsi egin duzue Lebiren elkartea,\n–dio diren guztien Jaunak–.\nHorregatik iguingarri egingo zaituztet eta zirtzil\nherri guztiaren aurrean,\nzuek nere bideei eutsi ez diezuelako,\neta Legeari buruz alderdikeriak egin dituzuelako,\nnor zein den begiratuz.\nEz al dugu guztiok Aita bera?\nEz al gaitu Jaun berak egin?\nZergatik dabiltza, beraz, gizonak elkar saltzen,\ngure gurasoen elkargoa lohituz?”\nJauna, nere bihotz hau ez dago harro,\nni baino gorago dauden harrigarrien atzetik.\nOstera, bil-bil egin naiz neuregan,\nhaurtxoa bezala baita nere arima nere baitan.\nSan Paulo Apostoluak Tesalonikarrei 1 Ts 2,7b-9.13\nSenideok: Apal agertu ginen zuen artean, bere haurrak maiteki zaintzen dituen ama bezala. Zuen maitez, ez Ebanjelioa bakarrik, baita geure bizia ere zuei emateko prest geunden; hainbesteraino maite zintuztegun. Gogoan izan gure neke eta ahaleginak: zuetako inorentzat astun ez izateagtik, gau eta egun lan eginez adierazi genizuen Jaungoikoaren berri ona.\nGu ere, Jaungoikoari beti eskerrak ematen ari gara; bere hitza gure ahotik hartu zenutenean, ez bait zenuten gizonen hitza bezala hartu, baizik-eta egiaz denez, Jainkoaren hitza bezala, zuengan –sinesten duzuenongan– ari dena.\nALELUIA Bakarra da zuen Aita: zerukoa;\neta bakarra zuen zuzendaria: Kristo. ALELUIA!\nJesu Kristoren Ebanjelioa San Mateoren liburutik 23,1-12\nAldi hartan, Jesus honela mintzatu zitzaien gizataldeari eta bere ikasleei:\n- “Idazlariak eta farisearrak Moisesen maisu-aulkian eseri dira. Egizue, beraz, eta bete, haiek esandako guztia; baina ez egin, haiek egiten dutenik; esan, esaten bait dute; baina egin ez.\nZama astun eta eraman-ezin halakoak egiten dituzte, eta besteren bizkarrean jarri; beraiek, ordea, behatz batez ere heldu ez. Egiten duten guztia, jendeak ikusteagatik egiten dute; uhal-zirrinda luzeak erabiltzen dituzte, eta soinekoetan galartzu zabalak. Afarietan lehenengo jarlekuak, eta sinagogetan aurreneko aulkiak nahi izaten dituzte, eta enparantzetan agurrak; eta jendeak ‘maisu’ deitzea.\nZuek, ordea, ez utzi inori ‘maisu’ izenik zuei ematen; bakarra bait da zuen maisua, eta zuek guztiok elkarren senide zarete. Eta zuen artean ez eman inori ‘aita’ izenik lur gainean; bakarra bait da zuen Aita: zerukoa. Ez eman zeuen buruari ‘zuzendari’ izenik; bakarra bait da zuen zuzendaria: Kristo. Zuetan haundiena dena, izan bedi zuen serbitzari. Bere burua goratzen duena, beheratua izango da; eta bere burua beheratzen duena, goratua”.


Marcolès - Wikipedia, entziklopedia askea.\n44°46′55″N 2°21′11″E / 44.7819°N 2.3531°E / 44.7819; 2.353144°46′55″N 2°21′11″E / 44.7819°N 2.3531°E / 44.7819; 2.3531\nBoisset, Calvinet, Lacapelle-del-Fraisse, Lafeuillade-en-Vézie, Leynhac, Roannes-Saint-Mary, Saint-Antoine, Saint-Mamet-la-Salvetat, Sansac-Veinazès, Sénezergues, Vitrac eta Puycapel (en)\n279 (%46.7) 316 (%52.9)\nMarcolès (frantsesez eta ofizialki: Marcolès) Okzitaniako udalerri bat da. Administratiboki Frantziako Cantal departamenduan dago, Auvernia-Rodano-Alpeak eskualdean. 2007an 608 biztanle zituen.\n2007an Marcolès udalerrian erroldatutako biztanleak 608 ziren. Familiak 256 ziren, horien artean 88 pertsona bakarrekoak ziren (68 bakarrik bizi ziren gizonak eta 20 bakarrik bizi ziren emakumeak), 72 seme-alabarik gabeko familiak ziren, 72 seme-alabak dituzten bikoteak ziren eta 24 seme-alabak dituzten guraso-bakarreko familiak ziren.\n2007an 381 etxebizitza zeuden, 268 familiaren etxebizitza nagusia ziren, 86 bigarren erresidentzia ziren eta 27 hutsik zeuden. 357 etxeak ziren eta 20 apartamentuak ziren. 268 etxebizitza nagusietatik 201 bere jabearen bizilekua ziren, 42 alokairuan okupaturik zeuden eta 26 doan lagata zeuden; 2 etxek gela bat zuten, 22 etxek bi zituzten, 36 etxek hiru zituzten, 75 etxek lau zituzten eta 134 etxek bost zituzten. 207 etxek euren parking plaza propioa zuten azpian. 117 etxetan ibilgailu bat zegoen eta 109 etxetan bat baino gehiago zituzten.\nMarcolès udalerriko biztanleria-piramidea 2009an .\n2007an lan egiteko adina zuten pertsonak 357 ziren, horien artean 262 aktiboak ziren eta 95 inaktiboak ziren. 262 pertsona aktiboetatik 250 lanean zeuden (139 gizon eta 111 emakume) eta 12 langabezian zeuden (8 gizon eta 4 emakume). 95 pertsona inaktiboetatik 44 erretiraturik zeuden, 30 ikasten zeuden eta 21 "bestelako inaktibo" gisa sailkaturik zeuden.\n2009an Marcolès udalerrian 256 unitate fiskal zeuden, 590 pertsonek osaturik. Pertsona bakoitzeko diru-sarrera fiskalaren mediana urteko 13.636 euro zen.\n2007an zeuden 26 komertzioetatik, 1 janari enpresa zen, 2 bestelako produktu industrialen fabrikazioko enpresak ziren, 4 eraikuntza enpresak ziren, 5 ibilgailuen saltze eta konpontze enpresak ziren, 5 garraio enpresak ziren, 2 ostalaritza eta jatetxe enpresak ziren, 1 finantziazio enpresa zen, 1 higiezinen enpresa zen, 1 zerbitzu enpresa zen, 2 administrazio publikoko enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 10 zerbitzu publikoetatik, 1 posta bulegoa zen, 1 banku bulegoa, 1 funeraria, 1 ibilgailuen konpontzeko eta nekazaritza tresnetako lantokia, 1 igeltseroa, 1 margolaria, 2 zurginak, 1 ile apaindegia eta 1 jatetxe.\n2000. urtean Marcolès udalerrian 64 nekazaritza-ustiategi zeuden, 2.968 hektarea erabiltzen.\nBNF: 15248287d (data)


Europako Policy Learning Platform ekimenak jardunbide egokien adibide gisa hartu du Kulturklik, CREADIS3 proiektuaren barruan - Kulturklik Profesional\nEuropako Policy Learning Platform ekimenak jardunbide egokien adibide gisa hartu du Kulturklik, CREADIS3 proiektuaren barruan\nIturria: Interreg Europe\nPlataforma hori Interreg Europe programaren ardatzetako bat da, eta Europako Erkidegoko eskualde-garapeneko politiketan jardunbide egokiak zabaltzea du helburu, esperientzia horiek optimizatzeko eta zabaltzeko asmoarekin.\nCREADIS3 estrategiaren ekimenez Kulturklik Policy Learning Platform delakoaren Jardunbide Egokien datu basean sartzeak esperientzia hori eskualde-garapeneko politika berriak diseinatzerakoan jarraitu beharreko eredu bihurtzen du.\nAdierazpenean nabarmendu dutenez, Kulturklikek, euskal artea eta kultura zabaltzen dituen plataforma den aldetik, topagune gisa balio du euskal kulturaren profesionalentzat, bi zerbitzu-mota desberdin eskainiz: publiko orokorrarentzat eta profesionalarentzat. Gainera, aipamen berezia egiten diote euskal sormen- eta kultura-profesionalentzako leihatila bakarra izateari. Bestalde, azpimarratu dute 2017tik, Eusko Jaurlaritzako Kultura eta Hizkuntza Politika Sailak Kultura eta Sormen Industrietarako estrategia zirriborratu zuenetik, Kulturklik plataformak sormen-industriak sartu dituela hedatzeko helburu potentzial gisa.\nDiotenez, Kulturklik eragile publiko eta pribatuen eskura jarritako baliabide publikoen adibide ona da. Euskal artea, kultura eta sormena sustatzeko, sortzeko, ekoizteko eta hedatzeko ahalmen handia duena.\nAmaitzeko, nabarmendu dute Kulturklikek lotura argia duela eragileen artean, eta eginkizun bultzatzaile garrantzitsua duela hainbat motatako enpresentzat, herritarrentzat, administrazio publikoentzat, sektore-elkarterentzat eta euskal kultura- eta sormen-ekosistemako beste eragile batzuentzat.


[BIDEOA] Ramon Saizarbitoria neska gazte baten azalean jarri da ‘Miren eta erromantizismoa’ eleberrian – KULTUR SHAREA\nEzohiko aurkezpena egin du Ramon Saizarbitoriak Miren eta erromantizismoa (Erein) nobela berria aurkezteko; gaztez inguratuta azaldu ditu liburuaren nondik norakoak, Donostiako Usandizaga institutuan.\nAurten, 40 urte bete dira idazleak aurreneko eleberria idatzi zuenetik, “24 urterekin zahar baten ahotik zerbait kontatzea otu zitzaidan”, duela bi urte, 73 urterekin, berriz, neskato baten ikuspegitik gauzak kontatzeko nahia eta gogoa sentitu zuen Saizarbitoriak. Aitortu duenez, erreza eta atsegina izan zaio neska gazte baten azalean jartzea.\nArgi utzi du, hala ere, ez duela kolektibo batentzako idazten, “nobela bati ekiten diodanean, ez dut irakurle konkretu bat buruan, ez dut gazteentzat idazten, ez dut zaharrentzat idazten…”, batez ere berarentzat idazten duela eta genero sailkapenak ere ez zaizkiola gustatzen nabarmendu du egileak, “ez nuke esango gazteentzako nobela bat idatzi dudanik, nobela bat idatzi dut eta ahalegindu naiz gazteentzat interesgarria egiten”.\nEleberria ikasgelara iritsi beri den mutil marokoar batekin hasten da. Said mutil azkarra eta atsegina da, eta gainera guapoa. Bigarren batxilergoko neska guztien begiak harentzako dira. Klarak bereganatu du mutila. Maitemintzea (eta maitatzea) sakrifizio eta sufrimenduarekin batzen dituen estereotipo patetikoenean elikatzen da Klara. Maitasun erromantikoa, zenbat frustrazioren iturri!\nMirenek ez du gustuko guapoa delako, edo ez horregatik bakarrik. Said pertsona inteligentea eta adeitsua da, eta gainera atsegin zaio. Pertsona sentibera iruditzen zaio Mireni, eta hori bai estimatzen duela berak, Klararen konbentzionalismo klasista eta arrazistatik urrun. Mirenen hiztegian, ordea, zintzotasuna, laguntasuna, tolerantzia eta askatasuna esangura handiko balioak dira, eta bere egiten du Literaturako irakasleak iradokitakoa, alegia, batzuetan ez dagoela beste erremediorik, baina ez garela jaio sufritzeko. Bere alde du Erromantizismoaren alderik onuragarri eta ederrena. Daukaguna eta garena hobetzeko errebeldia eta aspirazioa. Maitasunaz eta bizitzaz ari zaigu nobela; eta bide horretan sentsibilitatearen heziketak (eta arteak) eskain dezakeenaz.\nTags: Erein, Miren eta erromantizismoa, Ramon Saizarbitoria


Irekia Eusko Jaurlaritza - Gobierno Vasco :: Eusko Jaurlaritzak “2020-21eko Neguko Bidezaintza Plana” aurkeztu du\nEusko Jaurlaritzak “2020-21eko Neguko…\n<iframe src="https://www.irekia.euskadi.eus/eu/embed/videos?video_path=2020%2F11%2F12%2Fnews_64495%2Fhtml5%2FNegukobidezaintza_Recursos_Total.mp4" width="320" height="210" allowfullscreen></iframe>\nEusko Jaurlaritzak “2020-21eko Neguko Bidezaintza Plana” aurkeztu du Iturria: Irekia\nReunion_Plan_de_Vialidad_Invernal_1.JPG Iturria: Irekia\nReunion_Plan_de_Vialidad_Invernal_2.JPG Iturria: Irekia\nBilbo, 2020ko azaroak 12\nAurtengo neguan foru-aldundietako eta autobideetako elurra kentzeko 192 makina izango dira\nHorrez gainera, 7 garabi kokatuko dira leku estrategikoetan, tona askotako ibilgailuak erretiratzeko\nBaliabide horiei batu behar zaizkie koordinazio- eta zaintza-lanetan laguntzeko beste 130 ibilgailu eta Ertzaintzako lurralde-unitateetako patruilak\nIazko neguan 6 aldiz aktibatu zen Neguko Bidezaintza Plana\nEusko Jaurlaritzak koordinatuko duen “2020-21eko Neguko Bidezaintza Planean” jaso denez, elurra kentzeko foru aldundien eta autobideen 192 makina, tona askotako ibilgailuak erretiratzeko puntu estrategikoetan kokatuko diren 7 garabi astun eta koordinazio- eta zaintza-lanetan laguntzeko beste 130 ibilgailu izango dira. Horiei Ertzaintzaren trafikoko lurralde-unitateetako patruilak batu behar zaizkie, eta patruila-kopurua ertzain-etxeetako baliabideekin sendotu eta osatu ahal izango da. Planean aurreikusten da 2020-2021eko negurako 27.400 tona gatz eta 760.000 litro gatzun izatea.\nEusko Jaurlaritzako Segurtasun Saileko Trafikoko zuzendari Sonia Díaz de Corcuerak gaur goizean aurkeztu du “2020-21eko Neguko Bidezaintza Plana” Euskadiko Trafikoa eta Larrialdiak Kudeatzeko Zentrotik egin den bilera telematikoan, eta bertan foru-aldundien, autobideen, Ertzaintzaren, Larrialdiei Aurre Egiteko eta Meteorologiako Zerbitzuaren eta Gobernu zentralaren ordezkariek parte hartu dute.\nAzken bi neguetako neguko bidezaintza-planetan aurreikusi zen moduan, partzialki aktibatu ahal izango da, elur-mailaren eta prezipitazio-kopuruaren arabera. “Horrela, adierazitako planaren jarraipen- eta informazio-fasea elur-maila 1.000 metroan kokatzen denean aktibatuko da, eta fase operatiboa, berriz, elur-maila 700 metrora iristen denean eta prezipitazio-kopuruak horrela egitea aholkatzen duenean. Garrantzitsuena da prezipitazioak trafikoan duen eragina aztertzea eta, ondorioz, neurririk egokienak hartzea egoera meteorologiko txarretan bide-segurtasuna bermatzeko”, azaldu du Trafikoko zuzendariak.\nEusko Jaurlaritzaren "Neguko Bidezaintza Plana" iragarpen meteorologikoen eta meteorologiak Euskadiko errepideetan duen eraginaren arabera baliabideak mobilizatzen dituzten erakundeak eta autobideen emakidadunak koordinatzeko plan bat da.\nNBP 6 aldiz aktibatu zen aurreko neguan\n2019-20ko neguan planaren azken urteetako aktibazio-kopuru txikiena erregistratu zen. Jarraipen- eta informazio-fasea 6 aldiz aktibatu behar izan zen (aktibazioak 2018-19ko neguan baino 2 gutxiago izan ziren). Fase operatiboa, berriz, 2 aldiz aktibatu behar izan zen 2019-20ko neguan, aurreko neguan bezala. 2017-18an guztira 17 aktibazio erregistratu ziren, eta horietako 10etan fase operatiboa aktibatu behar izan zen.\nOndorio gisa adieraz daiteke, beraz, 2019-20koa azken neguetako lasaiena izan zela, elurrak edo izotzak Euskadiko errepide-sarean izan zuten eraginari dagokionez. Berez, 2017/18ko neguan NBPren Koordinazio Organoa 5 aldiz elkartu behar izan zen Krisi Mahaian eta 2018/19ko neguan behin; 2019/20ko kanpainan, berriz, behin bakarrik ere ez mahaia elkartzeko deia egin.\nPneumatikoek egoera onean egon behar dute, pneumatiko higatuek ez baitute ura behar bezala husten eta istripua eragin dezakete. Neguko pneumatikoak jartzea gomendatzen da, trakzio, frenatze-ahalmen eta kontrol hobea eskaintzen baitute zoruan ura, izotz zuria, izotza eta elurra dagoenean. Neguko pneumatikoak jartzen ez badira, bidean elurra dagoenean behar-beharrezkoa da ibilgailuetan kateak eramatea eta jartzen jakitea zirkulatu ahal izateko.\nJon_Aizpurua.mp3 behera kargatu (2 MB)\naizpurua_neguko_bidezaintza... behera kargatu (700 KB)\naizpurua_baliabideak_eu.mp3 behera kargatu (1 MB)\naizpurua_neguko_bidezaintza... 60 MB\nazpiazu_baliabideak_eu.mp4 90 MB


Azkue Fundazioa-teknologia berriak - Sarea.eus\nAzkue Fundazioa-teknologia berriak\nSarea rank: 38,64\nKategoriak: SARE SOZIALAK\nEtiketak: AZKUE FUNDAZIOAEUSKARASARE SOZIALAKWEBGUNEAK\nEuskarazko produktu digital erakargarriak eta erabilgarriak eskaintzen ditu euskara modu berritzailean sustatzen duelako teknologia berriak erabiltzen dituelako, eta lan-sare zabala duelako inguruan elkarlanean.\nAzkue Fundazioak berrikuntzaren bidetik joko du eta horretarako, teknologia berriak erabili eta landuko ditu. Benetako 2.0 jarrera batekin sortu da: guztiz irekita ideiak eta egitasmoak jasotzeko eta partehartzea bultzatzeko. Fundazioaren inguruan elkarlanerako lan-sare zabal bat osatzea du helburutzat.Landuko dituen egitasmo eta produktuak euskaldun guztien mesederako izango diren arren, batik bat gazteak ditu jomugan.\nAzkue Fundazioaren helburua “EUSKARA 21” ekimenean zehazten den 13. lehentasun ildoarekin bat dator. Hau da, euskararen garapenerako IKT informazio eta komunikazioaren teknologiak baliatzea, sarerako euskarazko edukiak sortzea eta komunikaziorako sare birtualak era egokian baliatzea, euskararen normalkuntza eta erabilera aukeren mesedetan. Euskarak informazio eta komunikazioaren teknologiez baliatu behar da, hizkuntza guztiz garatua izatera iristeko. Helburu hauek lortzeko bidean AZKUE fundazioak ekimen bereziak bultzatuko ditu eta horiek aurrera eramateko ezinbestekoa du zure laguntza eta partaidetza.


Ikusmenaren profesionalak gara Irunen\ngara Irunen (Gipuzkoa)\nOptometria eta optika zentroa Irunen\nIkusmenaren erreferenteak 1996 urtetik!\nIkusmen alorreko PROFESIONALAK\nBidasoa Optika zentroan 1996 urtetik daramagu zure ikusmena zaintzen erabateko profesionaltasunarekin. Gure zentroan zure ikusmenari lotuta aholkularitza zabala aurkituko duzu.\nGure profesional optiko-optometristen ekipoak, Eneko Zabalo eta Matilde Ikardo buru direla, beharrezko balorazio optometrikoa egingo dizute eta ikusmenarekin daukazun arazoari soluziorik egokiena eskainiko dizute: koherentzia optikoaren tomografia, tonometria eta pakimetria, korneako topografia, ikusmen-terapia, estrabismoa ez diren arazo binokularrak, begi nagia edo estrabismoa.\nZure ikusmena, SANOA, adina edozein duzula ere\nLente progresibo eta bifokalak, betaurreko graduatuak, eguzkitako betaurrekoak, betaurrekoen konponketak, etab.\nEskatu KONTSULTA bat


Aintzane Encinas, Realeko kapitainaren idatzizko agurra | EIBZko liburutegia\nSare sozialetan jarritako eskutitz hunkigarri baten bidez, sasoi amaieran erretiroa hartuko duela jakinarazi du Aintzane Encinas Realeko kapitainak (Donostia, 1988). Encinasek beti izan du gustuko idaztea. Iaz Latidos de futbolista liburua idatzi zuen, eta berak izkiriatu nahi izan ditu agur esateko letrak. Bertan, eskerrak eman dizkie urte hauetan Realean izan dituen taldekideei, prestatzaileei eta klubeko jendeari. «Izateagatik eta egoteagatik». Ez ditu urte hauek ahaztuko. «Realaren balioak nireak ere badira. Egun bakoitza ikasgai bat izan da, etengabeko eraldaketa bat».\n2004an sortu zuen Realak emakumeen taldea, eta ordutik txuri-urdinez jokatu du Encinasek. Orduko taldetik geratzen den jokalari bakarra da Encinas. Añorgatik fitxatu zuen Realak.\nTalde txuri-urdinean 350 norgehiagoka baino gehiago jokatu ditu. Igandean jantziko du azken aldiz Realaren elastikoa, etxean. Aurten gutxi jokatu du Encinasek, baina ziurrenik minutu batzuetan zelaian egoteko aukera izango du. Zaleen eta taldekideen aitortza eta esker ona jasoko ditu urte hauetan egindako ekarpenarengatik. Testu batean idatziz ez ezik, zelaian jokatuz ere esan dio agur Encinasek futbolari. Txuri-urdinek Valentzia izango dute aurkari, (16:00, Gol). Ondoren, ligako azken partida Atletico Madrilen aurka eta Espainiako Kopa geratuko zaizkio ametsa bukatzeko. Realak eskaintza egin dio klubean jarraitzeko.\nKategoria A eredua, Berria egunkaria, D eredua, DBH 1. eta 2. mailak, Euskara, Gorputz Hezkuntza, Kirola, etiketak Ainara Arratibel Gascon, Emakumeen taldea, Futbola, Reala by liburutegia. Gorde lotura.


Aberri eguna ospatu dute Tolosan - Tolosa - Tolosaldeko ataria\nAberri eguna ospatu dute Tolosan\nLeyre Carrasco 2021-04-04 13:00\nEuskal Herria Batera ekimenarekin bat eginez eta Aberri Eguna ospatuz, kantuan aritu dira Tolosan.\nEuskal Herria Batera ekimenarekin bat egin dute eskualdeko hainbat herrik, eta horietako bat izan da Tolosa. Txalapartaren doinuekin hasi, dultzaineroekin jarraitu eta euskal dantzaz gozatzeko aukera ere izan dute Berdura Plazara bertaratu diren guztiek. Horren ostean, plaza alaituz kantuan aritu dira herritarrak; hain zuzen, Joxean Artzeren hitzak dituen Txoriak txori, J.M. Iparragirreren Gernikako arbola eta Xabi Gereñoren Ikusi mendizaleak.\nEskualdeko beste herrietan ere, Anoetan eta Alegian esaterako, ekimenarekin bat egin eta kantuan aritu dira. Alegian berriz, 12:15ean elkarretaratzea egin dute Bulebarrean.


Denbora galtzen ikasi behar dudala esan dit psikiatrak. Bego eta bedi. Zenbait ardura eta arazori hor konpon esaten ikasi behar dudala ere esan dit, ondo ulertu baldin badiot. Ez dago batere gaizki esana, alferriko samarra izateaz aparte. Nahikoa barregarri erabili nau psikiatrak, erabili edo utzi, askoz ederrago ez dena. Bere ofizioak eskubidetzen du horretara, seguru, edo haren eskutan jartzen denaren gizajotasunak demaio horretarako bidea. Badaiteke. Ezinbestez pailaso izatearen errua edo failoa ere ordainkizun dugu nonbait. Tira ba, eta horra, azaldu dizkiodanen ondoren egin didan karikatura. Zeure nagusien kuttuna zara zu, hala izan behar duzu nahitaez. Begi-belarriz bizi zara erregelamenduen xehapen bakoitzera, zure nagusiek konfiantza guztia dute zuregan, denean zara zintzo eta aurretiaz dakite agintzen dizuten guztia ondo baino hobeto egiten saiatuko zarena. Edozein fabrikaburuk ere bere konfiantza guztiko zintuzke, ardura handiko -edozer arazoren kargua emango lizuke, eta zu han arituko zinateke eginkizunen martxa ondo eta hobeto eraman beharrez lehertzen. Mila torloju baldin badira egin beharrekoak, ehun gehiago aterako zenituzke, badaezpada ere, bai bait liteke mila horietan oker edo akastunen bat.\nEskolako programak kurtsoa bukatu baino askoz lehenago sar eraziko dizkiezu mutikoei. Letra txikian datorrena bera ere. Eta horrela ihardungo duzu estu eta estugarri. Baina nagusiek ondo begiratuko zaituzte eta horien begi oneko izango zara beti eta beti. Horrelatsuko burlak egin zizkidan. Jaunak barka diezaiola.\nEderki, psikiatra jauna. Arrazoi-faltarik ez duzu, baina horrenbestean jendea lotsarazteko arrazoibiderik ere ez.\nGauzak lasaiago hartu behar ditudala zuk esatea, ez dut nahikoa, ordea. Nire estu-izate hori da zuk sendatu behar duzuna, eta horretan duzu giltza eta gakoa. Jaio egiten ote gara estu, ala hezkuntzak bihurtzen ote gaitu horrelako? Galdera hau orain otu zait, eta biak daitezkeela dirudit. Baina hezkuntzak baduke bere eragina eta agian bera da gure izate-modua erabakitzen duena. Egia esan gramatika eta beste irakatsi badut ere, ni neu ez nauzu izan inongo patxada egokiren maisu. Zabarkeriaren etsai izan nauzu eta fantasma hori ingurutatik uxatzen zakurra izan naiz. Bego hori hor eta natorren neure haurtzaroan inguratu ninduen giroari begiratu bat ematera. Bizibeharrak ondo zaildutako jendearen artean iratzarri nintzen. Inondik inora eta inoiz geldi ez zegoen jendearen erdian.\nLanak, eginbeharrak, arazoak betiko menpetasunean zerabiltzan gizon eta emakumeen tartean. Dena zuten haiek morrontza. Obligazioa zuten lanaren jaun, erlijioaren jaun, ohitura eta usadioen jaun. Eta txikitatik ikasi behar izan genuen, ahal genuen neurrian, berak zanpatzen zituen zeregin etengabekoetan laguntzaile izaten. Jolasa. olgeta, denbora iturrira bidean, dotrinara edo eskolara bidean galtzea erru bezala ikusten irakatsi ziguten. Behiak zaindu behar genituen larrean, itaurrean egin behar genuen, eskolatik bukatzen zenerako zuzen eta bizkor etxeratu behar genuen, goiz jaiki ohetik, mezatara garaiz eta eskolara berandu ailega ez gintezen. Iluntzerako egurrak pilatuta eduki behar genituen sutondoan, labeko sutarako inarra eta ote garraiatu behar genuen, eta nik, nagusiena nintzenez, sei urtetarako neure anai-arreben ardura eduki behar nuen. Gurasoak soroetara, basora edo aldentzen zirenean, txikiagoen gorabehera guztiaren ardura ematen zidaten, ez daitezela sarde edo segaz zauri, ez daitezela etxaburuko putzura hurbil, ipurdiak garbitu behar nizkien eta soinekoak aldatu ere bai, soineko lohiak beratzen jarri behar nituen, oiloei halako ordutan artoa edo garia bota, ortura sar ez zitezen zaindu, iluntzean taloa eta esnea eman txikiei, eta ohera eraman, taloak berriz neuk egin behar izaten nituen, gurasoak elizara edo beste nonbaitea joaten zirenean etxe guztia nire ardurapean zen gelditzen, korta bete ganadu handi ere bai. Txerriarentzako osala* prestatu, askara eraman, haren azpiak atera, sastegira eraman, eta abar eta abar, nire ardurapean gelditzen ziren sarri baino sarriagotan, eta arazoak* zintzo behar nituen egin.\nZintzotasuna izan genuen gure helburu eta bizimodu, ez bakarrik baserrian, ikastetxera etorri nintzenean ere bai. Eta ikasteak gogor egiten zitzaizkidanez, zail esan nahi dut, are eta zintzoago behar nuen ihardun. Zintzotasuna izan dut bizitzako gorenkien aipatzen entzun izan dudan bertutea. Eta zintzotasun horren desglosea lana zen, denbora alferrik ez galtzea zen, zerbait probetxuzkotan etengabe aritzea zen.\nEta non dut ikusten, jaio ere estu jaio ez banintz, gauzak lasaiago har nintzakeela, nere lagunak gibel lasaiagokoak bait ditut nere aldean behintzat. Dena den, estura izan dut bizitzako pauta. Eta hemen nago orain kitarra hariak etendako baten gisa. psikiatra jaunaren aurrean, denbora galtzen ikasi behar dudala, eskandalu pixka batez entzuten. Arrazoiaren itxurarik badu kontseilu horrek. Izan ere, zertarako behar dut ba bizi betiko tira ezer asko lortzen ez duen horretan? Nere ardurak gorabehera, zer dut ba lortzen egunaren eta urteen buruan? Bizitzako dohain nagusi den bizitza bera, bizitzaren berezko poza, bizitzaren ditxa dastatzeko astirik gabe bizitzeak, ba al du zorioneko zintzo izatearen eta izan beharraren gustozko konpentsaziorik? Inoiz irratiz edo, halako mutikori zorion emanez "txintxo" izateko kontseilua aditzen dudanean, tristura halako bat dut nabari ohi. Txintxo izate hori agindu, ohitura, usadio, inoren komodidade edo erosotasunkeriaren morrontzapean bizitzeko inbitazio, dei eta kontseilu bezala aditu ohi dut. Nik ez dakit zer behar litzaiekeen haurrei opa, baina ez genituzke alferrik kezkatuko dituen ezertara erakarri behar, bizipozaren poza saltari ospa dezaten lasaitasunera baino.\nNik badakit bizitza aurrera atera beharraren maisu gogorraren eskolan lana estu hartzen ikasi beharra izan dutena gure aurrekoek. Eta konprenitzen dut bide horretatik irten ahal izan direla erosotasun pixka bat lortzera. Kako artean jarriko nukeen beste hitz bat «erosotasuna» da, komodidadea eta konforta bere sabeleko seme lotu dituen hitz hori.\nZintzotasuna bizitzaren katea eta lasaitasun egoki baten gerriko estu bihurtu dugun bezala, «erosotasuna» ez al dugu gaurko gure soseguaren odol freskoa xurgatzen duen lilurazko erakargailu maltzurra? Denbora galtzen ikasi behar dudan onu* horren pean, bizitzaren goxapen sinpleari leku gehiago eman behar diodan zentzu-antza hartzen diodanez, kontsumismoaren kreatura den konforta bilatzen nekatzeari ere tirania anker baten susmoa diot hartzen. Ezin dut ulertu eta egosi oraindik denbora galdu behar dudan horren ideia. Are gutxiago praktikara eraman, baina arazoekiko estura larregiaren kontrako zentzua baldin badu, zintzotasun estuegia ezezik bizitza lasai bizitzeko alferriko diren kontsumokeriaren mila eskainkizun lortzen saiatzeari ere utzi egin behar ote diogun nago. Egokitasun-itxura bat eman diezadakeen garraio-gutiziari ere utzi behar ote diodan. Eta propagandak eskaintzen dizkigun kimerei eta konpetentzi afana erakutsi diguten dotrinei eta nolabait alferrik estutu gaitzaketen helburu guztiei bizkarra emanez, bizitza bizitze soilari begiratu behar diodala eta irakatsi ere bizitza ihardunean-ihardunean, baina inongo eta ezelango zapaltzailek menperatuko ez duen modutan ahalik eta lasaien bizitzen irakatsi behar dudala.\nEta lasaitasuna lortzeko erremedio gisa pastila-mordo bat agindu zidala psikiatrak esatea ahaztu zait, denbora galtzen ohitu ahal nadintzat edo.\nAzpi-gaia: Bizitza: Zintzotasuna


"El Conquistador" saioak audientzia lidergoari eutsi dio apirilaren 12an\nPublikatuta: 2021/04/13 11:26 (UTC+2) Azken eguneratzea: 2021/04/13 17:24 (UTC+2)\nAbentura realitya lider izan zen astelehen gauean, % 21,9ko audientzia-zatiarekin. 289.000 ikus-entzuleko audientzia metatua bereganatu zuen.\nAsteleheneko "El Conquistador" saioaren irudia, EITB Mediaren bideo batetik atera.\n"El Conquistador del Caribe" saioak asteleheneko ordutegi nagusian lidergoa lortu du hamalaugarren astez jarraian. Abentura realityak % 21,9ko audientzia-zatia bereganatu du eta 289.000 ikus-entzuleko audientzia metatua izan du Euskadin eta eragin eremuan.\nHalaber, 18.156 lagunek jarraitu dute emanaldia streamingaren bitartez, eta saioaren webguneak 22.129 erabiltzaile bakar eta 52.733 orrialde ikusi izan ditu.Erabiltzaile askok, gainera, sare sozialetan jarraitu zuten asteleheneko atala, eta #conquis13 traola joera izan zen Twitterren, 5872 txiorekin\n13. atalak ustekabeko amaiera izan zuen: Undak duelua amaitu barik utzi du saioa. Ustez partaide indartsua zen, fisikoki bai behintzat, baina Conquisek ere buruko lana eskatzen du. Argi dago "El Conquistador" sorpresaz beteta egon ohi dela eta edizio honetan ere ezustekoak gertatu dira.


Hegaldiak % 56,3 jaitsi dira Hondarribian – Ekonomiaren KZ\n2021eko lehen bost hilabeteetan 22.393 bidaiarik erabili zuten Hondarribiko aireportua; hau da, % 56,3 gutxiago, aurreko urteko aldi berarekin alderatuta. Hala ere, aurreko hilabetearekin alderatuta, bidaiari kopuruak eta operazioenak gora egin dute: 4.881 bidaiaritik 7.793 bidaiarira, eta 147 hegalditik 235 hegaldira; kopuru hori, berez, 2021eko operazio guztien herena da.\nAENAk argitaratutako datuen arabera, urtarrila eta maiatza bitartean 688 operazio erregistratu ziren Gipuzkoako aerodromoan, 2021eko urtarrila eta maiatza bitartean baino % 34,4 gutxiago. 688 horietatik 235 maiatzean bakarrik izan dira.\n2021eko bosgarren hilabetean 7.793 bidaiarik erabili zuten aireportua; horrek esan nahi du % 259.666ko hazkundea izan zela 2020ko maiatzarekin alderatuta, orduan, 19-kobidaren konfinamenduaren ondorioz, 3 bidaiari baino ez baitziren zenbatu.\nHala ere, pandemiaren aurretik 2019ko maiatzarekin alderatuz gero, Hondarribiko aireportuan bidaiatu zuten bidaiarien kopurua % 74,2 jaitsi da hilabete honetan.\nMaiatzean Hondarribiak 235 operazio zenbatu ditu, 2020an baino % 4,600 gehiago, orduan 5 hegaldi baino ez baitziren egin.\n← Nafarroa, alokatzeko bost erkidego garestienen artean\nTecnalia eta Petronor →


Jasotako isunak arbuiatu eta hizkuntza paisaia eraldatzera deitu du EHEk | Santutxuko Euskal Herrian Euskaraz\nSantutxun euskaraz bizi nahi dugulako\nEUSKALDUN ETA BURUJABE!\n← Tanttakaren gabonetarako Euskaraz Bizi kanpaina\nKontsumitzaile euskaldunon eskubideak errespetatu! →\nPosted on 2012/02/08 | Utzi iruzkina\nEuskaldunon eskubideak aldarrikatzea garesti irteten da geure Herrian eta, horrela, “Ezabatu eta euskaraz bizi” ekimenaren baitako ekintzengatik isunak jasotzen hasi dela salatu du EHEk Iruñean egindako agerraldian. Altsasuko EHEko bi kidek 6.300 euroko isunari egin beharko diote aurre foruzainei euskaraz zuzentzeagatik eta seinaleak ezabatzeagatik. Arrosadiako beste bi kidek 300 euroko isuna jaso dute ezabaketak egin izana leporatuta.\nEuskal Herriko paisaia linguistikoak erabat arrotza izaten jarraitzen duen honetan, herri euskaldunak bizi duen zapalkuntzaren mugak azaleratu, hizkuntza paisaia irauli eta berau kolorez zipriztintzeko deia egin genuen iragan azaroan Euskal Herrian Euskaraz herri mugimenduko eragiletik, EZABATU ETA EUSKARAZ BIZI izeneko ekimenaren baitan.\n“Dagozkigun eskubideak aldarrikatzeko ez dugula gauaren babesik behar” esaten genuen ekimena aurkeztu genuen egunean. “Irria eta lanerako arropak soinean hartu eta inposatzen diguten paisaia linguistiko erdalduna iraultzeko” deia zabaldu genuen orduan. Baita EHEren ikurra ahalik eta toki gehienetan zabaltzekoa ere, euskaraz bizitzeko bidea egiteko prest gaudela adierazteko. Euskal Herrian Euskaraz baino harago doan ekimena denaren jakitun, bertan parte hartzeko deia egiten genien herritarrei.\nEHEren taldea dagoen herrietan, ezabaketak egiteko xedearekin ekimen ezberdinak burutu genituen: Iruñerriko bizikleta martxa, Gasteizko olinpiadak, Altsasu eta Durangoko kalejirak edota Etxarriko mendi martxa kasu, beste hainbaten artean. EHEko talderik ez den herrietan aldiz, ekimena norberak propio bihurtu eta hizkuntza zapalkuntzari margo eta koloreekin erantzuteko deia zabaldu genuen.\n“Ziur gaudelako”, genion, “herri honen asimilazioa bideratzen duten lege zein politikak eta jokabide sumisoak ezabatuz eta euskaraz biziz, Euskal Herri euskaldunerako bidea egiteko prest dela euskaltzale andana”. Eta halaxe ondorioztatu ahal izan genuen ekimenaren balorazioa egiterako orduan.\nOrdutik bi hile pasa diren honetan, gure jarduna baldintzatu eta ekonomikoki ito nahi gaituen isunarekin egin dugu topo. EZABATU ETA EUSKARAZ BIZI ekimenaren testuinguruan egindako ekintza baten ordainetan, Altsasuko bi kidek 6.300 euroko isunari aurre egin beharko diote. Isuna jasotzea eragin zuten gertaerak azaltzeko, isunetako bat jaso duen Itziar Claver EHEko kidearen hitzak entzungo ditugu:\n“Altsasun ere, euskalduna ez den paisaia linguistikoa dugu eta euskara 2. maila batean agertzen zaigu. Egoera eraldatu eta honen inguruko hausnarketa bilatu nahian, ezabaketak egiteari ekin genion, EZABATU ETA EUSKARAZ BIZI deialdiarekin bat eginez.\nHerri sarrerako seinaleen parean geundela bi foruzain guregana korrika etorri eta identifikatzeko agindu ziguten. Nahiko modu txarrean, eta beraiek oso urduri egonda, galderak egiten hasi ziren (guk euskaraz eta lasaitasunez erantzuten genituenak). Foruzainetako batek ez zuen euskara ulertzen eta gazteleraz hitz egiteko agindu zigun, euskararekiko oso jarrera txarra adieraziz. Guk aldiz, berarekin harremana eten eta euskalduna zen foruzainarekin jarraitu genuen, euskaraz bizi nahi dugulako eta euskaraz egitea gure eskubidea delako.\nHala ere, beraiek ez zuten horrela ulertu eta desobedientziagatik 150 eurotako bi isun jarri dizkigute. Bestetik, beraien ustez, inolako arrazoirik gabe trafiko seinaleak eraldatzeagatik, beste bi isun sartu dizkigute, bakoitza 3.000 eurokoa.\nOsotara 6.300 euroko isunari aurre egin beharreko egoeran gaude, euskaraz bizitzeko nahia adierazi eta horretarako saiakerak egiteagatik.”\nOrain entzundako kasuari, garai berean Arrosadiako bi lagunek jasotako isuna ere gehitu behar diogu, erdara hutsez zegoen seinale bat ezabatzeagatik jasotakoa, noiz eta Iruñeko udalak hiriko seinaleak elebidunez egon behar dutela esaten duen mozioa onartu berritan.\nHauek ez dira kasu isolatuak ordea, eta antzeko ekimenengatik pareko zigorrak jasotzera ohitu gara, zoritxarrez.\nHala ere, gure pentsamolde eta jardunean berrestera gatoz. Euskarak menpeko izaera politiko eta soziala duelako oraindik ere bere lurralde osoan. Eta herri hau asimilatu nahi dutenei hizkuntza zein kultura ordezkapenarekin jarraitzeko edozein bide zilegi zaiela ematen duelako.\nAsimilazio prozesua gelditzean jarri behar dugu lehentasuna, euskaldun bakoitzak bere aldetik, eta herri euskaldunak oro har. Euskarari lehentasuna emanez egin behar dugu bidea. Eta egoera iraultzeko bertatik bertara adostu eta sortutako hizkuntza-politika burujabea behar dugula aldarrikatu behar dugu.\nBide horri hauspoa emateko antolatu genuen EZABATU ETA EUSKARAZ BIZI ekimena, eta horretara gonbidatu nahi ditugu herritarrak gaur ere. Bizi dugun hizkuntza gatazkaren eta euskararen menpeko egoeraren aurrean, herri euskaldunaren zapalkuntzaren mugak irauli eta hizkuntza paisaia kolorez zipriztintzera.\nHorrekin batera, isunen zigor ekonomikoa arintzeko eginen diren ekimenetan laguntzeko deia ere zabaldu nahi dugu.\nPost hau EHE, Hizkuntza eskubideak atalean publikatu zen. Gogokoetara gehitzeko lotura iraunkorra.\nTanttakaren gabonetarako Euskaraz Bizi kanpaina\nNeguko barnetegietarako izena emateko epea, hilaren 30era arte\nSartu zure emaila suskribatzeko eta sarrera berriak jasotzeko\nEuskaldun eta burujabe\nJUANPA ETXEAN PRESO


Izapide telematikoaren gaineko informazioa\nDatorren irailaren 26an, asteazkena, 19:00-etan Navarra ARENA Nafarroa pabilioiko (Sadar kalea, z/g) ospakizun-aretoan dokumentuetako izapide telematikoaren gaineko bilera Informatzailea gauzatuko da.\nIzapide elektronikoaren (ikusi pdfa) gaineko jardunaldi Informatzailea.\nOhiko Prozedura Administratiboaren 39/2015 Legeak ezartzen du , Administrazioaren eta pertsona juridikoen (Federazio, klubak …) artean ezartzen diren erlazioak nahitaez bide telematikoak erabiliz tramitatuko direla. Nahiz eta legeria jada indarrean egon, NKGIk ez du eskatu orain arte, baina zuzendaritzatik erabaki du hurrengo deialdietatik aurrera eskatzea hastea.\nHorregatik, prozedura hau derrigorrezkoa izanen duten datozen Federazio eta Klubei zuzendutako 2018-2019 sasoirako deialdien argitalpenari aurreratuz, , haiek egin ahal izateko eman behar izango dituzuen pausoen gainean informatu nahi zaituztegu.\nPertsona juridikoek indarrean dagoen ZIURTAGIRI DIGITALA eta (DEH) GAITUTAKO HELBIDE ELEKTRONIKOA izan behar izango dute.\nInformazio osagarri bezala, Nafarroa.eus atarian ziurtagiri digitalaren eta Gaitutako Helbide Elektronikoaren gaineko informazioa biltzen duten orrialdeetarako estekak eransten dira:\nInternetetiko izapiderako laguntza\nNafarroako Gobernuko jakinarazpen elektronikoak\nIZAPIDE ELEKTRONIKOARI BURUZKO JARDUNALDIAK